Saya tandatangan watikah calon bukan Zuraida, kata Larry Sng

Watikah calon bagi Parti Bangsa Malaysia (PBM) tidak akan ditandatangani Datuk Zuraida Kamaruddin kerana beliau masih lagi bukan Presiden parti yang dilantik secara rasmi.

Ahli Parlimen Julau Larry Sng menegaskan sehingga saat ini dia masih merupakan Presiden PBM dan menyangkal dakwaan Zuraida kini secara sah sudah menjadi Presiden parti itu seperti didakwa semalam.

“Proses sewajarnya perlu dilakukan untuk peralihan kuasa ini dilakukan.

“Sekadar mahu menjelaskan, sekiranya pilihan raya diadakan sebelum peralihan kuasa ini selesai, saya tetap akan menandatangani watikah calon pada PRU15,” katanya dalam satu kenyataan.

Sng menjelaskan juga masih tidak meletak jawatannya dan kekal menyandang jawatan Presiden PBM.

“Memandangkan saya tidak meletak jawatan mahupun keluar parti, terpulang kepada Majlis Tertinggi (PBM) untuk memutuskan sama ada mereka mahu mentafsir keputusan perwakilan sebagai pemecatan saya daripada jawatan presiden,” katanya lagi.

Terdahulu, media melaporkan Zuraida secara rasmi dilantik sebagai presiden PBM selepas menerima sokongan sebulat suara perwakilan.

Ketua Penerangan PBM, Zakaria Abdul Hamid menjelaskan keputusan semalam hanya meluluskan usul untuk melantik Zuraida sebagai Presiden baharu.

“Perwakilan semalam telah meluluskan sebulat suara usul peralihan kuasa bagi mengangkat Datuk Zuraida sebagai Presiden baru. Tentu mereka mahu peralihan tersebut dikuasakuasakan sebaik usul diluluskan.

“Minggu depan Majlis Tertinggi (MT) akan jalankan due process, urusan teknikal termasuk pemakluman kepada ROS (Jabatan Pendaftaran Pertubuhan),” katanya lagi.

Untuk rekod, Zuraida sebelum ini mengumumkan keluar Bersatu selepas keluar PKR sebelum ini semasa Langkah Sheraton.


Muhyiddin rakam ucapan takziah pemergian Guan Dee, kehilangan besar PN

Pengerusi Perikatan Nasional (PN) Tan Sri Muhyiddin Yassin merakam ucapan takziah kepada keluarga mendiang Senator Datuk Guan Dee Koh Hoi yang dianggap kehilangan besar buat negara.

Muhyiddin menyifatkan pemergian Ahli Majlis Tertinggi PN itu yang juga Timbalan Menteri Pelancongan, Seni dan Budaya itu dirasai dan jasanya akan dikenang sebagai antara tokoh pengasas ketika penubuhan gabungan berkenaan, selain banyak memberi sumbangan dan bakti kepada negara dan parti.

Selaku Setiausaha Agung Parti Solidariti Tanah Airku (STAR), katanya, mendiang cukup dikenali dengan sifat rendah diri dan usaha gigih bagi membina PN, bukan hanya di peringkat Sabah, malah di peringkat nasional.

“Sebentar tadi saya mendapat perkhabaran sedih mengenai pemergian Guan Dee, Ahli Majlis Tertinggi PN yang meninggal dunia pada jam 4.50 petang di Hospital Kuala Lumpur (HKL).

“Saya merakamkan ucapan takziah kepada seluruh keluarga mendiang dan semoga tabah bagi menghadapi suasana pilu ini,” katanya.

Guan Dee, 67, yang dilantik sebagai timbalan menteri dalam Kabinet diketuai Muhyiddin pada Mac tahun lalu, dimasukkan ke hospital pada jam 5 pagi oleh pembantunya selepas mengadu sakit di bahagian dada.

Mendiang dilaporkan berada di Kuala Lumpur untuk menghadiri mesyuarat PN pada petang Ahad lalu, namun tidak hadir selepas disahkan positif Covid-19.


Tiada pengeluaran KWSP lagi, kata Mat Maslan

Kerajaan tidak berhasrat untuk membenarkan pekerja membuat pengeluaran khas lagi daripada akaun Kumpulan Wang Simpanan Pekerja (KWSP), kata Timbalan Menteri Kewangan, Datuk Seri Ahmad Maslan hari ini (16 Februari 2023).

Beliau berkata 8.1 juta ahli telah mengeluarkan sejumlah RM145 bilion daripada dana pencen negara apabila pentadbiran terdahulu melonggarkan sekatan untuk membantu mereka menghadapi masalah kewangan ketika wabak Covid-19 mula-mula melanda.

Menurutnya kini kerajaan perlu menyediakan garisan bagi mengelak krisis yang lebih besar daripada berlaku.

“Pertama, Covid-19 sudah berakhir. Kalau kita lihat moratorium, pinjaman bayaran balik sudah tiada, satu lagi subsidi khas dan gaji sudah tiada,” katanya kepada pemberita di Parlimen sambil menjelaskan sebab kerajaan tidak berminat untuk membenarkan pekerja menganggu akaun KWSP mereka.

Tambahnya, median simpanan rakyat Malaysia telah menyusut sebanyak 20 peratus selepas Covid-19 kepada RM8,100 tahun lepas berbanding RM16,600 pada 2019.

Beliau juga menegaskan bahawa 51.5 peratus daripada lebih 13 juta ahli KWSP hari ini, atau kira-kira 6.7 juta orang, berumur 55 tahun ke atas dan mempunyai simpanan kurang daripada RM10,000.

“Inilah sebabnya kami tidak boleh membenarkan lebih banyak pengeluaran,” katanya.

Perdana Menteri Datuk Seri Anwar Ibrahim sebelum ini membayangkan bulan lalu bahawa pentadbirannya lebih suka mencari cara lain untuk membantu rakyat Malaysia yang kehilangan sumber pendapatan daripada membiarkan mereka menggali lebih dalam simpanan KWSP mereka.

Sebelum ini, orang ramai melalui Pertubuhan Gagasan Inovasi Rakyat (PGIRM) mendesak kerajaan membenarkan pengeluaran segera wang KWSP secara bersasar sebelum sesi persekolahan 2023 bermula.

Presidennya, Azmi Mohd Tahir menegaskan, ramai pencarum yang mengharapkan simpanan berkenaan ekoran terkesan dengan kos sara hidup yang semakin meningkat.

“Pencarum memerlukan wang simpanan titik peluh mereka dan kami berharap kerajaan dapat meluluskan (pengeluaran) dengan segera sebelum sesi persekolahan 2023 dibuka,” katanya

Sesi persekolahan bagi kalendar akademik 2023/2024, akan bermula pada 19 Mac 2023 bagi negeri Kumpulan A manakala 20 Mac bagi negeri Kumpulan B.


Kes turun, rakyat Indonesia mula abai protokol perlindungan Covid-19

Pakar epidemiologi dari Universiti Sebelas Maret (UNS), Indonesia, Dr Tonang Dwi Ardyanto berkata penerapan protokol kesihatan Covid-19, seperti memakaipelitup muk, adalah tanggungjawab peribadi.

Beliau membuat kenyataan itu sebagai menjawab situasi semasa susulan orang ramai mula mengabaikan perintah kesihatan kerana jangkitan harian Covid-19 di negara itu semakin menurun.

“Ia adalah menjadi tanggungjawab peribadi untuk memakai pelitup muka dengan betul dan kerap mencuci tangan.

“Sementara menjaga penjarakan fizikal, menguruskan pengudaraan bilik dan jumlah individu boleh berkumpul di sesuatu tempat adalah tanggungjawab awam,” katanya.

Manakala, kerajaan pula katanya bertanggungjawab untuk menguatkuasakan peraturan, menyediakan persekitaran yang selamat serta bertoleransi.

“Ingat bahawa pandemik Covid-19 belum berakhir dan protokol kesihatan masih belum ditarik balik,” tegasnya.

Pakar patologi klinikal juga merayu orang ramai supaya saling ingat mengingati untuk terus memakai pelitup muka.

“Jangan berasa ganjil untuk memakai pelitup muka. Anda tidak melakukan apa-apa kesalahan, apatah lagi merugikan orang ramai dalam situasi semasa pandemi Covid-19 ini,” katanya.

Beliau mengesyorkan supaya orang ramai memakai pelitup muka di tempat awam kerana risiko penularan Covid-19 masih wujud jika orang ramai mengabaikan protokol kesihatan. – Agensi


Lagu tema PH ‘penyamun’ tidak dimainkan semasa ceramah PH-UMNO di Padang Serai dan Tioman?

Jika sebelum ini lagu tema utama Pakatan Harapan (PH), ‘Aduh Malaysia’ sentiasa dimainkan sepanjang kempen Pilihan Raya Umum Ke-15 (PRU-15) tetapi kini lagu popular nyanyian artis rap, Altimet itu tidak lagi berkumandang semasa ceramah politik di Padang Serai dan Tioman.

Lagu ‘Aduh Malaysia’ yang bertemakan mesej melawan isu rasuah dan ‘penyamun’ yang dikaitkan dengan pemimpin UMNO itu popular semasa PH berkempen di seluruh negara, namun situasi berbeza kini selepas UMNO kini berada sekapal dalam kerajaan yang dipimpin Datuk Seri Anwar Ibrahim.

Malah, Anwar sebelum dilantik menjadi Perdana Menteri (PM) juga sering menyanyikan lagu tersebut bersama-sama penyokong PH yang lain dalam jelajah kempennya di seluruh negara.

Namun, difahamkan PH mahu menjaga hati rakan politik baharu mereka iaitu UMNO-Barisan Nasional (BN) dan tidak akan memainkan lagu tersebut semasa kempen ceramah di Padang Serai dan Tioman.

Semasa kempen ceramah malam tadi di Rompin yang menyaksikan PH-UMNO berada atas pentas ceramah bersama, lagu tersebut juga tidak dipasang untuk didengarkan kepada orang ramai yang hadir.

“Takkan rosakkan perkahwinan yang baharu berlangsung antara PH dan BN,” kata seorang sumber orang parti dalam PH.

Seorang pemimpin UMNO juga memberitahu Agenda Daily, lebih baik lagu tersebut tidak dimainkan sepanjang kempen bersama-sama kerana dikhuatiri akan menyebabkan ahli-ahli UMNO berkecil hati.

Semasa kempen PRU-15 lalu, pemimpin PH membawa tema melawan rasuah dan mempertahankan integriti dengan pemimpin UMNO yang terpalit dengan kes mahkamah dijadikan sasaran serangan.

Bagaimanapun, senario politik semasa berubah selepas UMNO-BN menjalinkan kerjasama dengan PH bagi mengangkat Anwar sebagai PM ke-10.

PH secara bersendirian tidak mempunyai cukup majoriti untuk menjadi kerajaan di peringkat pusat, tetapi mujurlah anak murid Anwar yang juga Presiden UMNO, Datuk Seri Ahmad Zahid Hamidi membuat pusingan U melanggar ketetapan parti untuk bersama PH dan DAP.


PAC bentang laporan kedua skandal perolehan enam kapal LCS

Jawatankuasa Kira-Kira Wang Negara (PAC) – badan dwipartisan Parlimen – akan mengeluarkan satu lagi laporan berhubung projek perolehan enam kapal tempur pesisir pantai (LCS) kira-kira dua bulan lagi.

Pengerusi PAC Wong Kah Woh berkata laporan itu akan dibuat setelah PAC memanggil Ketua Setiausaha (KSU) Kementerian Pertahanan berhubung isu projek pembinaan kapal Tentera Laut Diraja Malaysia (TLDM) itu.

Menurutnya jawatankuasa itu akan mendapatkan maklum balas lanjut Kementerian Pertahanan mengenai beberapa syor yang sudah dibentangkan PAC berkaitan isu LCS di Dewan Rakyat, pada 4 Ogos lalu.

“Secara prosedurnya, KSU diberikan masa sebulan untuk menghantar satu laporan tindakan susulan interim terlebih dahulu kepada PAC.

“Dalam tempoh genap dua bulan iaitu pada Oktober, kami akan menetapkan satu tarikh untuk memanggil KSU tampil ke PAC untuk memberikan pembentangan semula kepada PAC mengenai maklum balas dan tindakan lanjut,

“PAC akan membuat satu laporan mengenai tindakan susulan selepas pembentangan daripada KSU. Selepas pembentangan semula itu, PAC akan berikan ulasan selanjutnya mengenai laporan kita,” katanya menurut BH.

Wong berkata pembentangan semula itu adalah prosedur biasa, bukan hanya terhad kepada projek LCS, tetapi untuk mana-mana kes yang disiasat dan dibentang laporan oleh PAC.

Sebelum ini, Wong yang juga Ahli Parlimen Ipoh Timor berkata ‘kisah ngeri’ projek kapal pasti melibatkan lebih daripada salah urus dan ada perkara yang amat tidak kena dengan mereka yang memegang kuasa serta yang menerima kontrak itu.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Datuk Seri Najib Razak menjadi Perdana Menteri, manakala Datuk Seri Ahmad Zahid Hamidi sebagai Menteri Pertahanan mulai 2009 hingga 2013, sebelum digantikan Datuk Seri Hishammuddin Hussin.

Sementara itu, Wong berkata pemadaman nama pemegang saham dan pengarah syarikat terbabit dalam projek LCS untuk proses nyahklasifikasikan sepatutnya tidak perlu dibuat oleh kerajaan.

“Sememangnya kita nampak sekurang-kurangnya ada satu syor yang penting yang sudah dilaksanakan oleh pihak kerajaan iaitu syor nyahklasifikasi atau nyahrahsia laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK).

“Kita mahu keseluruhan laporan itu dinyahklasifikasikan tanpa sebarang pemadaman mana-mana bahagian pun.

“Bagi saya, maklumat berhubung siapa pemegang saham dan pengarah dalam syarikat, kesemua ini adalah maklumat terbuka yang boleh diperoleh oleh sesiapa sahaja dari Suruhanjaya Syarikat Malaysia (SSM),” katanya.

Media sebelum ini melaporkan, Laporan JKSTUPKK berhubung projek pembinaan LCS bagi perolehan TLDM sudah dinyahklasifikasikan.

Bagaimanapun, beberapa perenggan dalam laporan JKSTUPKK berkaitan enam kapal LCS itu telah dipadam.

Pemadaman perenggan 2.39.1; 2.39.2; dan 2.39.4 dalam Jadual 9; 10; 11; dan 10 laporan JKSTUPKK dibuat setelah mendapat nasihat Jabatan Peguam Negara.


Pemuda UMNO mahu masuk ke sekolah buat pengkaderan: Akmal

Dr Muhamad Akmal Saleh menyatakan hasrat untuk Pemuda UMNO masuk ke sekolah bagi menjalankan program pengkaderan khususnya menjelang Pilihan Raya Negeri (PRN) tak lama lagi.

Ketua Pemuda UMNO itu mahu anak muda didekati bermula di sekolah memandangkan Undi18 yang sudah dilaksanakan sebelum ini, ia ketika pemimpin parti itu yang juga bekas Presiden UMNO sedang meringkuk dalam penjara atas kesalahan rasuah.

“Memang ada (cadangan masuk universiti). Sebab itu di bawah biro pengkaderan dan latihan bukan setakat di universiti tetapi kita akan fokus juga di sekolah. Kita sedia maklum apabila Undi18, kalau menjelang PRU-16 (Pilihan Raya Umum Ke-16)…hari ini adik-adik kita yang berumur di Tingkatan Dua nanti apabila PRU-16 sudah boleh jadi pengundi.

“Sudah pasti ini antara fokus kita tetapi kita nak masuk ke universiti, nak masuk ke sekolah mestilah melalui prosedur yang betul. Sebagai seorang pemimpin, kita nak masuk universiti, nak masuk sekolah…kita tak boleh langgar undang-undang sekolah serta universiti.

“Sebagai seorang pemimpin untuk masuk universiti kena kreatif. Ia tertakluk bagaimana dengan biro nanti kita akan bincang bersama. Kita tak nak masuk universiti tetapi langgar undang-undang universiti berkenaan.

“Ini Pemuda UMNO. Kita nak masuk dengan penuh berhemah, tatasusila yang baik supaya kita nak adakan hubungan yang baik antara Pemuda UMNO dengan universiti dan pihak sekolah,” katanya dipetik laporan BH hari ini.

Akmal terdahulu mempengerusikan mesyuarat Pemuda UMNO di Menara Datuk Onn hari ini.

Dalam pada itu, Akmal mengakui pengundi muda adalah penting buat UMNO dan persediaan awal perlu dilakukan bagi menghadapi PRU-16 nanti.

“Kita akan menghadapi PRU-16 dan PRN akan datang dengan Undi18 yang mana rata-rata pengundi sekarang hampir 51 peratus adalah pengundi berumur bawah 40 tahun. Kebanyakan mereka ada juga berumur bawah 25 tahun.

“Sehubungan itu kita mengambil ketetapan akan meminta untuk mewajibkan semua Pemuda UMNO Bahagian untuk membuat lantikan ahli jawatankuasa di peringkat bahagian, wajib sekurang-kurangnya mempunyai seorang yang berumur bawah 25 tahun.

“Kita sangat cakna dan peka. Dulu mungkin orang kata nak masuk Pemuda UMNO ini susah bagi mereka yang berumur 18 dan 19 tahun. Tetapi kali ini, kita nak membuka ruang seluas-luasnya kepada semua anak muda di luar sana bahawa kita nak beritahu isyarat kita hantar untuk masuk UMNO adalah mudah.

“Ada juga cadangan tadi kita nak melihat bagaimana proses untuk menjadi ahli UMNO dipermudahkan. Sekarang ini kita tak boleh lagi ikut cara orang lama…nak kena hantar borang, cop borang. Tetapi kali ini dengan adanya teknologi baharu, kita akan cari penyelesaiaan untuk mudahkan orang ramai khususnya orang muda jadi ahli Pemuda UMNO atau ahli UMNO,” katanya lagi.


Rozali Ismail mahu ceburi politik, tubuh parti untuk warga Felda

Tokoh korporat Tan Sri Rozali Ismail bercadang menubuh sebuah parti politik baharu susulan mesyuarat agung tahunan Gabungan Wawasan Generasi FELDA (GWGF) semalam.

Susulan itu juga beliau menyuaratkan hasrat untuk menyertai bidang politik mewakili generasi peneroka, terutama warga Felda, katanya menurut laporan Bernama.

Pengerusi Eksekutif Puncak Niaga Holdings Bhd itu berkata mesyuarat GWGF semalam, mengusulkan untuk persatuan itu mengkaji bagi menubuhkan parti Keluarga Felda SeMalaysia yang akan menjadi suara dan naungan kepada masyarakat peneroka.

“Usul ini akan dibawa ke majlis tertinggi pengurusan GWGF minggu hadapan kerana kita mempunyai 17 persatuan di bawah GWGF bagi membincangkan dengan teliti sama ada usul ini dapat dilaksana bagi kebaikan masyarakat Felda dan golongan buruh di Malaysia,” katanya kepada media.

Beliau berkata parti yang dicadangkan itu lebih kepada berdasarkan parti buruh disebabkan majoriti penduduk Felda adalah golongan buruh dan penubuhannya bermatlamat untuk membela generasi buruh yang rata-ratanya berpendapatan rendah dan sederhana.

“Saya rasa masalah yang dihadapi generasi Felda hari ini adalah disebabkan banyak program-program yang dilaksanakan untuk masyarakat Felda tidak menepati sasaran, seperti penyenaraian Felda yang gagal, cadangan penubuhan Felda sebagai Bank Makanan pun tidak terlaksana, malah pelaburan beratus juta ringgit di luar negara juga gagal,” katanya.

Selain itu katanya terma dan syarat-syarat perjanjian tanam semula yang berat sebelah serta masalah buruh yang membebani masyarakat Felda gagal ditangani dengan baik menjadi titik tolak GWGF menubuhkan parti baharu bagi mewakili suara masyarakat peneroka.

“Sebanyak 54 kawasan Parlimen merupakan kawasan-kawasan yang majoriti pengundi-pengundi adalah masyarakat Felda sendiri.

“…dan saya sebagai Presiden GWGF telah diminta untuk bertanding terutamanya di kawasan yang saya telah bangunkan iaitu Felda Bukit Cerakah di Kuala Selangor yang kini dikenali sebagai Bandar Baru Puncak Alam,” kata Rozali yang dibesarkan di Felda Gedangsa, Hulu Selangor.


Awas sindiket jualan pakaian raya tidak wujud guna media sosial

Polis mengingatkan orang ramai sentiasa berwaspada ketika melakukan pembelian secara dalam talian susulan wujud sindiket penipuan jualan pakaian dan kelengkapan bagi menyambut Aidilfitri sekarang ini.

Pengarah Jabatan Siasatan Jenayah Komersial Datuk Mohd Kamarudin Md Din berkata pihaknya mengesan sindiket itu yang aktif melakukan penipuan dengan mengiklankan penjualan pakaian dan kelengkapan hari raya dalam media sosial.

Menurutnya polis telah menerima 22 laporan kes penipuan jualan pakaian dan kelengkapan bagi sambutan hari raya dalam tempoh empat bulan pertama tahun ini melibatkan kerugian RM19,773.

“Menyedari wujudnya permintaan tinggi untuk mendapatkan pakaian serta kelengkapan hari raya, sindiket dikesan mulai aktif melakukan penipuan dengan mengiklankan penjualan pakaian dan kelengkapan hari raya yang tidak wujud di media sosial.

“Melalui siasatan sindiket ini akan menggunakan platform media sosial bagi mengiklankan barangan mereka, namun setelah bayaran dibuat, barangan yang dibeli tidak diterima,” katanya dalam kenyataan hari ini.

Sehubungan itu, orang ramai dinasihatkan untuk mengelak daripada membuat pembelian melalui platform atau penjual yang meragukan.

Mohd Kamarudin berkata orang ramai boleh menghubungi Scam Response Centre Jabatan Siasatan Jenayah Komersial melalui talian 03-26101559 atau 03-26101599 serta portal https://semakmule.rmp.gov.my/ bagi membuat semakan berkaitan nombor akaun bank dan nombor telefon yang mungkin digunakan untuk aktiviti jenayah.


Zahid arah Setiausaha Sulit Kanan keluar surat lanjut tempoh VLN: Saksi

Mahkamah Tinggi Shah Alam hari ini diberitahu bahawa Datuk Seri Dr Ahmad Zahid Hamidi telah mengarahkan bekas Setiausaha Sulit Kanannya mengeluarkan surat iringan bagi melanjutkan tempoh pelaksanaan Sistem Visa Luar Negara (VLN) dan eVisa kepada Ultra Kirana Sdn Bhd (UKSB) selama enam tahun bermula 2019.

Datuk Muhd Khair Razman Mohamed Annuar yang kini merupakan Timbalan Ketua Setiausaha Operasi Kementerian Sumber Manusia berkata beliau telah diarahkan oleh bekas Timbalan Perdana Menteri itu untuk mengeluarkan surat tersebut kepada Ketua Setiausaha (KSU) Kementerian Dalam Negeri (KDN) bertarikh 14 Februari 2017.

“Bersama-sama surat tersebut, saya kepilkan sepucuk surat UKSB kepada Datuk Seri Ahmad Zahid bertajuk Lanjutan Tempoh Pelaksanaan Sistem VLN dan Evisa Bagi Tempoh Enam Tahun bermula 31 Okt 2019 sehingga Tahun 2025 Adalah Sejajar Dan Seiring Dengan Pembangunan Dan Pelaksanaan Sistem Kawalan Imigresen Nasional (SKIN) bertarikh 8 Feb 2017,” katanya.

Saksi kesembilan itu berkata sedemikian ketika membacakan penyataan saksinya semasa pemeriksaan utama oleh Timbalan Pendakwa Raya Zander Lim Wai Keong, lapor Bernama.

Pada 22 Disember tahun lepas, saksi pendakwaan keenam, bekas Ketua Setiausaha Kementerian Dalam Negeri Tan Sri Alwi Ibrahim memberitahu mahkamah bahawa beliau tidak berpuas hati dengan keputusan Ahmad Zahid yang melanjutkan kontrak UKSB bagi pelaksanaan sistem VLN kerana terlalu awal sedangkan tempoh tamat kontrak itu masih panjang.

Muhd Khair, 56, berkata Ahmad Zahid juga mengarahkannya supaya mengeluarkan dua lagi surat iringan kepada KSU KDN, pada 16 Mei dan 16 Jun 2017.

Surat bertarikh 16 Mei adalah bagi permohonan melanjutkan tempoh pelaksanaan kontrak perkhidmatan One Stop Centre (OSC) Bagi Kemudahan Visa di China untuk tempoh enam tahun manakala surat bertarikh 16 Jun mengenai cadangan lanjutan tempoh pelaksanaan kontrak perkhidmatan itu selama tiga tahun bermula15 Mei 2018.

Sementara itu saksi kelapan, Datuk Abdul Halim Mohammad, 55, berkata beliau menandatangani surat iringan bertarikh 24 Oktober 2016 yang dimajukan kepada KSU KDN (Alwi) berhubung permohonan kelulusan untuk melanjutkan kontrak VLN dan Evisa bagi tempoh enam tahun kepada UKSB.

“Surat iringan ini merupakan rutin yang diurus pejabat menteri bagi pengesahan bahawa surat telah sampai kepada pejabat menteri,” kata Abdul Halim iaitu bekas setiausaha politik kepada Ahmad Zahid.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung esok.


PRU-15: Hasrat Wan Saiful tanding di Parlimen Kubang Pasu

Ketua Penerangan Parti Pribumi Bersatu Malaysia (Bersatu) Datuk Wan Saiful Wan Jan mengesah mahu bertanding di kerusi Parlimen Kubang Pasu pada Pilihan Raya Umum Ke-15 (PRU-15).

Bagaimanapun, beliau menyerahkan kepada pucuk pimpinan parti untuk menentukan kedudukanya di Parlimen tersebut.

Memetik Utusan, Wan Saiful berkata beliau adalah ahli Bersatu Kubang Pasu dan telah menggerakkan jentera parti di bahagian itu untuk memastikan dapat merampas kawasan Parlimen itu pada PRU-15 akan datang.

“Bahagian saya di Kubang Pasu dan saya akan bantu jentera Bersatu di Kubang Pasu dan sudah tentu minat saya di Parlimen itu.

“Saya buat kerja di situ dan sedia bertanding di (Parlimen) Kubang Pasu,” katanya selepas perjumpaan tertutup penerangan Bersatu di Marang, Terengganu, semalam.

Kerusi Parlimen itu sekarang disandang oleh Datuk Ir Amiruddin Hamzah yang menyertai Parti Pejuang Tanah Air (Pejuang), setelah menang atas tiket Bersatu.

Pada PRU-14, Amiruddin menang Parlimen Kubang Pasu dengan majoriti sebanyak 13,009 undi menewaskan calon Barisan Nasional (BN), Datuk Seri Johari Baharom (16,975 undi) dan calon PAS, Norhafiza Fadzil (13,375 undi).

Mengulas lanjut Wan Saiful bagaimanapun berkata keputusan akhir siapa yang akan bertanding mesti diserahkan kepada pucuk pinginan parti yang mungkin ada data yang lebih daripada beliau miliki.

Selain itu, katanya penentuan calon di Parlimen itu juga akan dibincangkan dengan PAS sebagai rakan dalam Perikatan Nasional (PN).


Ringgit jatuh ke paras terendah dalam sejarah negara

Ketiadaan pemangkin baharu untuk menyokongnya menyebabkan nilai ringgit hari ini (Jumaat, 21 Oktober 2022) jatuh ke paras terendah dalam sejarah negara.

Ketika ditutup pada jam 6 petang tadi, ringgit jatuh 110 mata asas kepada 4.7380 bagi satu dolar Amerika Syarikat (AS), berbanding ketika penutup semalam pada 4.7270.

Pada jam 9 pagi tadi, ringgit susut 75 mata asas kepada 4.7345. Paras terendah pernah dicatatkan ialah 4.7250 pada 7 Januari 1998.

Kejatuhan ringgit juga dikatakan berpunca daripada kecenderungan Rizab Persekutuan (Fed) AS untuk meningkatkan kadar faedah, sekali gus mewujudkan kebimbangan bahawa langkah memperketat monetari yang lebih tegas boleh mencetuskan pandemik di seluruh dunia.

Selain itu, sentimen Pilihan Raya Umum Ke-15 (PRU-15) juga menyebabkan pelabur mengamalkan pendekatan tunggu dan lihat untuk memerhati dasar yang akan dilaksanakan.

Berikutan pendirian Fed untuk meningkatkan kadar faedah, Bank Negara Malaysia dijangka melaksanakan satu lagi kenaikan Kadar Dasar Semalaman (OPR) dengan sasaran untuk menstabilkan penyusutan ringgit dan menarik pelaburan ke negara ini.

Sementara itu, FBM KLCI mengekalkan arah aliran mantapnya untuk ditutup lebih tinggi hari ini, menentang prestasi rakan serantaunya.

Barometer pasaran menambah 8.7 mata atau, 0.61 peratus untuk berakhir pada 1,446.42, tidak jauh daripada paras tertinggi harian 1,444.26.

Pada asas mingguan, indeks itu meningkat 63.95 mata daripada 1,382.47 seminggu sebelumnya.

Terdapat 400 kaunter untung, 388 rugi dan 382 kaunter didagangkan tidak berubah di Bursa Malaysia. Jumlah dagangan sebanyak 1.99 bilion saham bernilai RM1.55 bilion.


Kes saman Sundra Rajoo terhadap bekas AG dan 12 lagi masuk perbicaraan penuh

Saman yang dikemukakan oleh bekas Pengarah Pusat Timbang Tara Antarabangsa Asia (AIAC) Datuk Profesor Dr N. Sundra Rajoo terhadap bekas Peguam Negara Tan Sri Tommy Thomas dan 12 lagi akan didengar pada perbicaraan penuh oleh Mahkamah Tinggi Kuala Lumpur.

Ini selepas Hakim Datuk Ahmad Bache menolak permohonan Thomas dan 12 lagi untuk membatalkan saman Sundra Rajoo berhubung penahanan serta pendakwaan salah, lapor Bernama.

Turut dinamakan sebagai defendan ialah bekas Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Mohamad Shukri Abdull, beberapa pegawai SPRM dan Timbalan Pendakwa Raya iaitu Khong Hui Li, Mohd Adrian Zaiman Zainiar, Md Yusrin Md Yusof, Mohd Fadhly Mohd Zamry, T. Nesavan, Mr. Sharan Raj, Hasmizzy Md Hasim, Kamal Baharin Omar dan Mohd Zaki Mohd Salleh serta SPRM dan kerajaan Malaysia.

Ahmad memutuskan bahawa saman itu bukanlah kes yang sesuai dan wajar untuk dibatalkan kerana ia bukan kes yang mudah kerana fakta naratif dalam pernyataan tuntutan melebihi satu halaman.

“Hujah kedua-dua pihak masih mengenai isu kekebalan dan pemenjaraan salah yang membabitkan persoalan undang-undang. Persoalan undang-undang ini hendaklah dibincangkan pada perbicaraan penuh,” katanya dalam prosiding yang dijalankan melalui aplikasi Zoom.

Hakim itu turut memerintahkan kesemua defendan memfailkan pembelaan dalam tempoh 14 hari mulai hari ini dan menetapkan 27 Sept untuk pengurusan kes.

Defendan memfailkan permohonan untuk membatalkan saman itu pada 5 Nov 2021 atas alasan ia adalah tidak munasabah, remeh dan menyalahgunakan proses mahkamah.

Pernyataan tuntutan Sundra Rajoo menyatakan bahawa bertindak atas arahan Mohamad Shukri dan Thomas, pegawai SPRM Mohd Adrian dan Md Yusrin telah menahan beliau secara salah dari 8 malam pada 20 Nov 2018 hingga 5 petang 21 Nov 2018 di Lapangan Terbang Antarabangsa Kuala Lumpur.

Beliau mendakwa penahanan itu adalah bercanggah dengan Perkara 5(1) Perlembagaan Persekutuan.

Sundra Rajoo berhujah Mohd Adrian dan Md Yusrin telah menahan beliau walaupun telah dimaklumkan bahawa beliau telah diberikan keistimewaan serta kekebalan ejen diplomatik atas kapasitinya sebagai Pengarah AIAC ketika itu.

Susulan itu, Sundra Rajoo mendakwa beliau telah ditahan reman serta disingkirkan daripada jawatannya sebagai Pengarah AIAC dan akibat penahanan itu, beliau telah diejek manakala reputasinya turut terjejas.

Oleh itu, beliau menuntut ganti rugi khas berjumlah RM3,749,557.26, ganti rugi teruk dan teladan serta relif lain yang difikirkan sesuai oleh mahkamah.


Singapura catat 1,931 kes baharu semalam

Singapura tidak mungkin akan melonggarkan lagi sekatan Covid-19 bulan depan, dengan Menteri Kewangan, Lawrence Wong berkata negara itu akan mempertimbangkan langkah seterusnya sekitar akhir Disember jika semuanya berjalan lancar.

Ini adalah sebahagian daripada pendekatan tambahan kerajaan untuk menangani pandemik itu, yang kini mengorbankan 654 penduduk Singapura, termasuk 13 yang meninggal dunia semalam.

Sehingga semalam Singapura merekodkan 250,518 kes positif, termasuk 1,931 kes baharu semalam, meningkat berbanding 1,734 kes pada Jumaat.

Walaupun terdapat permintaan untuk sekatan dilonggarkan bagi sektor lain, Singapura memfokuskan hanya pada satu parameter pada masa ini, kata Wong.

Pasukan petugas pelbagai kementerian yang menangani wabak Covid-19 juga mengumumkan orang ramai dibenar berkumpul dalam kumpulan sehingga lima individu mulai Isnin.

“Kami akan memantau perkembangan dalam beberapa minggu akan datang, dan jika keadaan keseluruhan kekal stabil, sistem penjagaan kesihatan kekal stabil, kami boleh mempertimbangkan langkah seterusnya… sekitar akhir Disember,” katanya.

Menurutnya, kelonggaran yang diberi sekarang sudah dianggap sebagai langkah besar yang akan mengakibatkan lebih banyak interaksi sosial dan boleh membawa kepada lebih banyak jangkitan.

“Jangan desak sehingga kepada hadnya. Jika sikap kita adalah untuk terus mendesak hingga kepada had… tidak dinafikan bahawa dalam masa singkat, anda akan melihat peningkatan semula kes, hospital kita akan dibanjiri pesakit.

“Kita akan kembali dalam situasi yang sangat sukar ini untuk membuat keputusan,” katanya memberi contoh keadaan di Eropah sekarang ini. – Agensi


Lautan rakyat di Kampung Medan pada pengumuman calon PN Selangor

Ribuan warga Selangor membanjiri Kampung Medan pada majlis pengumuman calon Perikatan Nasional (PN) yang diadakan malam tadi.

Pada majlis pengumuman calon di Kampung Medan, kubu kuat Pakatan Harapan (PH) sebelum ini sebaliknya melimpah dengan penyokong PN dan penduduk sekitar yang hadir untuk melihat calon diumumkan Pengerusi gabungan itu, Tan Sri Muhyiddin Yassin.

PN mengumumkan dua bekas menteri dan seorang bekas ketua setiausaha kementerian antara calon yang akan bertanding pada Pilihan Raya Negeri (PRN) Selangor.

Muhyiddin mengumumkan bekas Menteri Ekonomi yang juga Pengerusi PN Selangor, Datuk Seri Mohamed Azmin Ali bertanding di kerusi Dewan Undangan Negeri (DUN) Hulu Kelang.

Selain itu, bekas Menteri Wanita, Keluarga dan Masyarakat yang juga Ketua Srikandi Bersatu, Datuk Seri Rina Harun dicalonkan di DUN Batu Tiga, manakala penyandang kerusi DUN Gombak Setia, Muhammad Hilman Idham kekal bertanding di kerusi sama.

Antara calon muka baharu yang ditampilkan PN di Selangor adalah bekas Ketua Setiausaha Kementerian Perdagangan Dalam Negeri Dan Hal Ehwal Pengguna (KPDNHEP), Datuk Seri Jamil Salleh, bertanding di kerusi DUN Dengkil.

Turut diumumkan, anak perempuan bekas Pengerusi Badan Perhubungan UMNO Selangor, Tan Sri Noh Omar iaitu Nurul Syazwani di DUN Permatang.

Sementara itu, Muhyiddin berkata, semua calon yang dipilih sudah melepasi saringan utama termasuk Suruhanjaya Pencegahan Rasuah (SPRM), Polis Diraja Malaysia (PDRM), Lembaga Hasil Dalam Negeri (LHDN) dan Jabatan Insolvensi.

“Syukurlah semua yang dipilih ini sudah melepasi saringan utama dan keputusan pemilihan calon ini dibuat oleh Jawatankuasa Pemilihan mengikut kriteria yang ditetapkan,” katanya.

PN meletakkan seramai 56 calon yang akan bertanding pada PRN Selangor.

Senarai calon PN di Selangor ialah:

N01 Sungai Air Tawar – Mohamad Zaidi Selamat

N02 Sabak – Sallehen Mukhyi

N03 Sungai Panjang – Mohd Razali Saari

N04 Sekinchan – Goh Gaik Meng

N05 Hulu Bernam – Mu’Izzuddeen Mahyuddin

N06 Kuala Kubu Baharu – Teoh Kien Hong

N07 Batang Kali – Muhammad Muhaimin Harith Abdullah Sani

N08 Sungai Burong – Mohd Zamri Mohd Zainuldin

N09 Permatang – Nurul Syazwani Noh

N10 Bukit Melawati – Noorazley Yahya

N11 Ijok – Jefri Mejan

N12 Jeram – Harrison Hassan

N13 Kuang – Mohd Rafiq Mohd Abdullah

N14 Rawang – R Rejean Kumar

N15 Taman Templer – Zaidy Abdul Talib

N16 Sungai Tua – Muhammad Hanif Jamaluddin

N17 Gombak Setia – Muhammad Hilman Idham

N18 Hulu Kelang – Datuk Seri Mohamed Azmin Ali

N19 Bukit Antarabangsa – Sasha Lyna Abdul Latif

N20 Lembah Jaya – Sharifah Haslizah Syed Ariffin

N21 Pandan Indah – Fazil Mohamad

N22 Teratai – Chew Han Keai

N23 Dusun Tua – Azhar Hambali

N24 Semenyih – Nushi Mahfodz

N25 Kajang – Liew Sin Kim

N26 Sungai Ramal – Mohd Shafie Ngah

N27 Balakong – Lai Choon Wen

N28 Seri Kembangan – Chen Win Keong

N29 Seri Serdang – Mohd Shukor Mustaffa

N30 Kinrara – Wong Yong Kang

N31 Subang Jaya – S Gana Pragasam

N32 Seri Setia – Mohd Zubir Embong

N33 Taman Medan – Afif Bahardin

N34 Bukit Gasing – D Nallan

N35 Kampung Tunku – Chin Yoke Kheng

N36 Bandar Utama – Nur Aliff Mohd Tafid

N37 Bukit Lanjan – Muniraa Abu Bakar

N38 Paya Jaras – Ab Halim Tamuri

N39 Kota Damansara – Mohd Radzlan Jalaludin

N40 Kota Anggerik – Mohamed Sukri Omar

N41 Batu Tiga – Datuk Seri Rina Mohd Harun

N42 Meru – Hasnizam Adham

N43 Sementa – Noor Najhan Mohamad Salleh

N44 Selat Klang – Datuk Abdul Rashid Asari

N45 Bandar Baru Klang – Tan Seng Huat

N46 Pelabuhan Klang – Wan Hasrina Wan Hassan

N47 Pandamaran – B Gunalan

N48 Sentosa – G Parameswaran

N49 Sungai Kandis – Wan Dzahanurin Ahmad

N50 Kota Kemuning – Chew Jyh Gang

N51 Sijangkang – Datuk Dr Ahmad Yunus Hairi

N52 Banting – M Saravanan

N53 Morib – Rosnizan Ahmad

N54 Tanjong Sepat Sabirin Marsono

N55 Dengkil – Jamil Salleh

N56 Sungai Pelek – Suhaimi Mohd Ghazali


PMX telefon saya, jadi saya pergi berikan pendapat: Khairy

Khairy Jamaluddin Abu Bakar memberitahu pertemuan dengan Datuk Seri Anwar Ibrahim dibuat selepas dihubungi Perdana Menteri (PMX) yang mahu menemui dan mendapatkan pandangannya berhubung hala tuju negara.

Bekas Ahli Parlimen Rembau yang dipecat anak murid Anwar yang juga Presiden UMNO, Datuk Seri Ahmad Zahid Hamidi sebelum ini berkata pertemuan tersebut bukan melibatkan politik tetapi lebih untuk mendapatkan input berhubung isu berkaitan ekonomi dan dihubungi sendiri oleh PMX.

“Ia bukan tentang politik tetapi lebih kepada idea berkaitan ekonomi dan sebelum mesyuarat berakhir, perdana menteri berkata beliau mungkin akan memanggil semula kumpulan saya dalam masa sebulan untuk melihat draf naratif ekonomi Madani untuk kami teruskan memberikan input kami.

“Jadi bagi saya tiada masalah, walaupun saya bukan ahli Pakatan Harapan (PH) atau Barisan Nasional (BN) yang menjadi teras kerajaan sedia ada.

“Kenapa saya pergi? Saya menganggapnya sebagai khidmat negara. Perdana menteri negara menelefon saya, dan saya tidak peduli siapa perdana menteri… Saya pergi dan memberikan pendapat saya, tanpa sebarang ikatan dan itu sahaja,” kata bekas Menteri Kesihatan itu dalam episod terbaru video siar ‘Keluar Sekejap’ yang disiarkan hari ini.

Terdahulu, spekulasi tercetus ekoran pertemuan Khairy dengan Anwar bersama-sama dengan pemain industri dan juga bekas rakan sejawatnya, Datuk Seri Johari Ghani.

Berhubung tawaran untuk menyertai Perikatan Nasional (PN), Khairy berkata masih membuat pertimbangan selepas pertemuan baru-baru ini dengan Tan Sri Muhyiddin Yassin.

“Beliau telah tawar keahlian Bersatu dan tawar peluang untuk terlibat PRN (Pilihan Raya Negeri).

“Saya telah jumpa beliau dan beri pandangan saya kepada beliau, dan beliau minta saya fikir lagi.

“Saya pun setuju untuk fikir lagi dan saya pun minta beliau sedikit masa,” katanya lagi.

Ditanya oleh pengacara bersamanya Shahril Hamdan sama ada dia telah memberikan jawapan muktamad, Khairy menjawab bahawa dia telah tetapi bersetuju untuk mempertimbangkannya lebih lanjut atas rasa hormat.

Sementara itu, dakwaan tersebar di media sosial bahawa Khairy akan dilantik sebagai “appointed deputy president” atau timbalan presiden (lantikan) dalam Bersatu.

Menjawab khabar angin berkenaan, Khairy agak kurang senang dengan “berita palsu” itu dan mendakwa ia disebarkan oleh tentera siber PH.

“Saya nak bagitahu kepada cytro (tentera siber) PH, janganlah sebarkan berita palsu. Benda ni adalah tak beretika dalam politik.

“Salah satu sebab saya tak berapa senang dengan PH hari ini dan saya rasa sebahagian besar (orang ramai) tak senang dengan PH, adalah kerana perangai cytro PH ni,” katanya lagi.


Kenapa Sudan tangkap dan rampas aset Petronas?

1. Kita dikejutkan hari ini dengan tindakan melampau Sudan yang keluarkan waran tangkap kepada pengurus Petronas di Sudan, beberapa hari selepas merampas aset Petronas di sana.

Kenapa Sudan bertindak begini?

Sudah lupakah mereka kepada segala jasa Malaysia dan Petronas yang mengubah mereka daripada negara miskin dibuli kepada negara pengeluar minyak sejak 20 tahun lalu?

Sudah lupakah mereka kepada segala jasa Petronas memberi biasiswa mendidik rakyat mereka membangunkan industri petroleum mereka?

Sudah lupakah mereka dengan jasa Malaysia membantu mereka di saat kuasa-kuasa besar dunia mengenakan sekatan antarabangsa kepada mereka?

2. Jawapannya kerana politik dan geopolitik: kerajaan Sudan hari ini bukan lagi kerajaan Sudan yang dulu, di mana Presiden Omar al-Bashir yang berkuasa ketika Malaysia menghulur tangan bantuan kepada Sudan lebih 20 tahun lalu telah dijatuhkan melalui rampasan kuasa pada April 2019.

3. Kerajaan Sudan hari ini juga bertindak mengadakan hubungan diplomatik dengan Israel sebagai balasan janji pelaburan besar-besaran dari Barat yang dibuat Amerika Syarikat di bawah Presiden Trump sebelum ini.

Gelap mata dengan janji-janji pelaburan Barat itu, kerajaan Sudan yang baru ini telah bertindak kurang bijak dengan merampas aset-aset milik Petronas (Malaysia), Pakistan, Qatar, dan Turki kononnya dengan alasan aset-aset tersebut diperoleh secara tidak sah di bawah pentadbiran Omar al-Bashir dulu.

4. Sejarah membuktikan betapa kita Malaysia adalah antara negara pertama yang sanggup melabur membangunkan telaga minyak Sudan sejak tahun 1990-an lagi. Petronas mengorak langkah dengan projek GNPOC (30 peratus) pada 6 Disember 1996, dan di Lundin’s Block 5A pada 6 February 1997 (28.5 peratus).

5. Malah, pada tahun 2003 Petronas menyelamatkan industri petroleum Sudan dengan membayar tunai US$142.5 juta untuk membeli 40.375% ‘working interest’ daripada konsortium Lundin Petroleum dan OMV yang terpaksa menjual pegangan mereka di Block 5A akibat tekanan berkaitan penglibatan mereka dalam perang minyak di Sudan.

Ketika Sudan dibadai krisis kemanusiaan Darfur dulu pun Malaysia teguh berdiri di samping Sudan, siap menyumbang melalui kempen ‘Dapur untuk Darfur’.

6. Bukan sekadar membangunkan sumber petroleum, Petronas turut berjasa besar dalam pembangunan sumber manusia Sudan. Contohnya seperti Khartoum Vocational Training Centre 2005 yang ditubuhkan Petronas dengan kerjasama Kementerian Pendidikan, Negeri Khartoum, Institut Teknologi Petroleum Petronas (INSTEP) dan GIATMARA, Malaysia dengan latihan dalam bidang Automotive Maintenance Technology, Electrical Maintenance Technology, Air conditioning & Refrigeration Maintenance, Plumbing Technology, Building Technology, hinggalah ke Training of Trainers program. Pusat ini telah diserahkan kepada Kementerian Pendidikan Negeri Khartoum pada tahun 2012.

7. Tidak cukup dengan beratus biasiswa prasiswazah dan pascasiswazah di Universiti Teknologi Petronas (UTP) kepada anak muda Sudan, Petronas bahkan turut menyumbang perpustakaan bergerak untuk kemudahan anak-anak sekolah di Sudan sejak tahun 2005 hingga 2011.

8. Bahkan pada tahun 2019 Menteri Minyak dan Gas Sudan sendiri Yagoub Adam Bashir Gamaa mengiktiraf jasa Petronas secara khusus. Namun begitu, beberapa hari kemudian iaitu pada 11 April 2019 rampasan kuasa tentera telah menjatuhkan kerajaan Presiden Omar al-Bashir.

9. Tindakan Petronas mempertahankan hak kita bahawa Kompleks Petronas di Khartoum diperoleh dengan cara yang sah hingga memfailkan kes ke International Centre for Settlement of Dispute (ICSID) di bawah Bank Dunia membuktikan segala-galanya.

10. Malah, langkah ini diambil Petronas hanya selepas jalan diplomatik melalui Kementerian Luar Negeri tidak membuahkan sebarang hasil sebaliknya Sudan terus merampas aset kita di sana dan kemuncaknya hari ini mengeluarkan waran tangkap ke atas pengurus Petronas di Sudan.

11. Hakikatnya, tindakan kurang bijak kerajaan Sudan hari ini merampas aset Petronas (Malaysia), Pakistan, Qatar, dan Turki semata-mata kerana terlalu yakin dengan janji kemasukan pelabur Barat selepas mengadakan hubungan diplomatik dengan Israel bakal mengundang rasa tidak percaya dan tidak yakin para pelabur antarabangsa untuk jangka masa panjang.

12. Hilang kawan, hilang hormat, semata-mata kerana rasa tamak dan dendam, pengajaran ini akan memberi impak negatif kepada rakyat Sudan sendiri. Perancangan Petronas untuk membantu Sudan membangunkan rantau Laut Merah mereka juga sama sekali sudah pasti terbatal dengan tindakan Sudan hari ini.

13. Sama-sama kita doakan semoga semua rakyat Malaysia di Sudan dipelihara dan kepentingan Petronas dapat dipertahankan di International Centre for Settlement of Dispute (ICSID).

Abdul Muein Abadi
Penyelidik PhD Faculty of Governance and Global Affairs,
Leiden University, Belanda.


PAS akan terus sertai pilihan raya, tak takut kalah dan hilang deposit

PAS sudah biasa kalah dan tidak takut untuk meneruskan perjuangannya dalam dunia politik tanah air serta tidak serik menyertai mana-mana pilihan raya walaupun akan kehilangan deposit.

Presiden PAS Tan Sri Abdul Hadi Awang berkata perjuangan PAS tidak pernah terhenti, malah parti itu mempunyai paling ramai musuh berbanding parti-parti lain.

Menurutnya tidak seperti parti lain yang lemah apabila pemimpinnya tidak berupaya, sebaliknya PAS memiliki pemimpin yang akan silih berganti untuk melangsungkan perjuangan.

“Mereka lebih takut daripada kita. Kita biasa kalah tak apa. Dia bila kalah sekali lembik lutut,” kata berucap merasmikan Kompleks Pentadbiran PAS Negeri Kedah, malam tadi.

Abdul Hadi yang juga Timbalan Pengerusi Perikatan Nasional (PN) mengingatkan semua ahli PAS supaya terus beristiqamah di atas dasar Islam yang diperjuangkan dan sanggup bertugas walau diletakkan di mana sahaja.

“Tetaplah teguh di mana sahaja kamu diletakkan, sama ada di hadapan, di belakang, di kepala, di ekor, di atas… tetaplah istiqamah dengan Islam,” katanya.

Ahli Parlimen Marang itu berkata jika di Pilihan Raya Negeri (PRN) Johor ada kawasan di mana PAS kehilangan deposit, di negeri lain, termasuk tiga negeri diperintah PAS iaitu Kedah, Kelantan dan Terengganu, juga ada calon parti itu yang hilang deposit.

Namun, katanya ahli PAS terus bekerja kuat ketika bertanding pada pilihan raya walaupun ada Dewan Undangan Negeri (DUN) yang mempunyai hanya satu kawasan PAS.

Namun, yang penting Abdul Hadi berkata adalah istiqamah di atas dasar Islam yang diperjuangkan.

“Jangan ikut jalan orang yang tak mengerti. Tak mengerti ni yang pertama nak menang cepat. Kalau boleh hari ini berjuang esok menang… dua tiga minggu menang.

“Yang kedua putus asa tak ada harapan Islam boleh menang. Dua jenis manusia ni tak tahu kekuasaan Allah,” katanya yang mengingatkan bahawa ulama tafsir mengatakan jarak antara doa dan diperkenankan doa itu adalah selama 40 tahun berdasarkan kejadian yang menimpa Firaun.

Beliau juga memberi contoh bagaimana pembinaan kompleks PAS yang mengambil masa lama untuk didirikan hasil sumbangan sedikit demi sedikit golongan petani dan orang miskin.

“Ini satu contoh dan kita saksikan kini kita berjaya memerintah tiga kerajaan negeri serta dapat bersama Kerajaan Pusat dengan baharu sahaja mukadimah… baru gear satu, bukan gear lima lagi,” katanya.


Enam negeri banjir hujan tak berhenti sejak semalam

Hujan lebat yang berterusan sejak semalam menyebabkan kawasan rendah di sekurang-kurangnya enam negeri dinaiki air dan jumlah mangsa banjir yang dipindah ke pusat pemindahan sementara (PPS) mencatatkan peningkatan pagi ini.

Melaka, Selangor dan Negeri Sembilan menjadi negeri terbaharu yang dilanda banjir selain Kelantan, Pahang dan Terengganu.

Sehingga tengah hari ini, hujan di beberapa negeri masih tidak menunjukan tanda-tanda untuk berhenti, sementara Jabatan Meteorologi Malaysia (MetMalaysia) meramalkan hujan berserta ribut petir di beberapa negeri kekal hingga malam nanti.

Ini termasuk di Kuala Lumpur, Putrajaya, Selangor, Negeri Sembilan, Johor, Pulau Pinang, Pahang dan Melaka.

Di KELANTAN, Bernama melaporkan, jumlah mangsa banjir di negeri itu terus menunjukkan peningkatan apabila seramai 798 mangsa daripada 170 keluarga dipindahkan ke PPS berbanding 735 mangsa daripada 156 keluarga.

Pegawai Bahagian Pengurusan Bencana dan Operasi Angkatan Pertahanan Awam Malaysia (APM) Negeri Kelantan Kapt Mohd Hanif Omar berkata 11 PPS dibuka iaitu tujuh di Kuala Krai, dua di Gua Musang dan masing-masing satu di Jeli dan Tanah Merah.

Jabatan Pengairan dan Saliran memaklumkan tiga sungai utama di Kelantan berada pada paras bahaya iaitu Sungai Golok di Kampung Jenob, Tanah Merah merekodkan bacaan 24.36 meter (m), Sungai Kelantan di Kampung Jenob, Tanah Merah (24.62 m) dan Sungai Kelantan di Kuala Krai (25.51 m).

Di PAHANG, bilangan mangsa banjir turut meningkat apabila sembilan PPS dibuka awal pagi tadi menjadikan jumlah keseluruhan PPS yang beroperasi sebanyak 25 bagi menempatkan 513 mangsa daripada 137 keluarga di daerah Maran dan Raub.

Menurut Aplikasi Info Bencana Jabatan Kebajikan Masyarakat kesemua PPS yang baru dibuka terletak di daerah Raub iaitu Masjid Kampung Kuala Semantan, Pusat Kegiatan Wanita Batu Malim, Sekolah Kebangsaan Tersang dan Masjid Baru Kampung Ajai.

Selain itu, Balai Raya Kampung Ria dan Dewan Dato Seriwa Dong, Masjid Kuala Temau, Balai UMNO Kampung Batu Talam dan Dewan Serbaguna Kampung Pia turut dibuka awal pagi ini.

Di TERENGGANU pula, jumlah mangsa banjir kekal tidak berubah dengan 66 mangsa daripada 14 keluarga masih berada di dua PPS pagi ini.

Jabatan Pengairan dan Saliran melalui portal https://publicinfobanjir.water.gov.my pula melaporkan hanya satu sungai telah melepasi paras bahaya iaitu Sungai Dungun di Pasir Raja yang merekodkan bacaan setinggi 37.97 meter (m) berbanding paras bahaya 37.5 m.

Di SELANGOR, Pengarah Bomba negeri Norazam Khamis memaklumkan seramai 1,011 mangsa banjir di kawasan Telok Gong, Klang dipindahkan ke tiga PPS iaitu di Sekolah Kebangsaan Telok Gong, Masjid Al-Islah dan Masjid Al-Ubudia.

Selain itu, operasi memindah dan menyelamatkan mangsa banjir juga melibatkan kawasan di daerah Kapar, Banting, Pelabuhan Klang, Andalas, Pulau Indah dan Sepang membabitkan jumlah mangsa seramai kira-kira 64 orang termasuk dua keluarga yang kemudian dipindahkan ke PPS berhampiran.

Di NEGERI SEMBILAN, tiga PPS dibuka setakat pagi ini iaitu Balai Raya Jimah Lama dan Balai Raya Permatang Pasir, Port Dickson serta Surau Keru Hilir, Tampin bagi menempatkan 107 mangsa membabitkan 36 keluarga.

Penolong Pengarah Bahagian Operasi Jabatan Bomba dan Penyelamat Malaysia (JBPM) Negeri Sembilan Ahmad Mukhlis Mokhtar berkata sebanyak 21 lokasi dilanda banjir antaranya Kampung Jimah Lama, Batu 6 Kampung Keru dan Darul Widad Linggi.

Dalam pada itu, Pengarah APM Negeri Sembilan Lt Kol (PA) Mohd Syukri Madnor berkata Jalan Sendayan menuju Kampung Jimah Lama, Port Dickson ditutup kepada kenderaan awam berikutan berlaku tanah runtuh sejak awal pagi tadi akibat banjir dan pengguna dinasihatkan menggunakan laluan alternatif melalui lebuh raya.

Di MELAKA, sebuah PPS dibuka di Alor Gajah selepas kawasan tersebut dinaiki air susulan hujan lebat yang melanda daerah itu sejak 3 petang semalam.

Pengarah Angkatan Pertahanan Awam Melaka Lt Kol (PA) Cuthbert John Martin berkata PPS di Sekolah Kebangsaan (SK) Durian Tunggal itu kini menempatkan 40 mangsa daripada 11 keluarga yang terjejas.


UMNO kena selesai masalah baharu PAS sedia bincang kerusi

Rundingan pembahagian kerusi Pilihan Raya Umum Ke-15 (PRU15) dengan UMNO ditangguhkan, bukan dihentikan, kata Presiden PAS, Datuk Seri Abdul Hadi Awang.

Beliau berkata, sementara UMNO sedang berusaha menyelesaikan masalah dalaman parti itu, PAS sekarang ini hanya membincangkan perkara berkenaan dengan Bersatu.

“Rundingan kerusi masih peringkat awal… dengan UMNO kita masih ada hubungan… cuma UMNO dia masih ada masalah lagi… biar dia selesai masalah dia dulu… jadi kita selesai dengan Bersatu dulu lah…

“Dengan UMNO tangguh bukan hentikan terus… tangguh sebab UMNO tak selesai lagi masalah dia… orang pun dia tukar-tukar… lepas orang ni orang ni pula… jadi tak tetap… jadi kita tunggu… kita ambil peluang dengan Bersatu dulu,” katanya hari ini.

Abdul Hadi berkata, UMNO perlu mempunyai hala tuju jelas dan menyelesaikan kemelut dalamannya terlebih dahulu sebelum rundingan mengenai pembahagian kerusi PRU15 diteruskan.

Menjawab soalan penolakan UMNO untuk bekerjasama dengan Bersatu dan PAS akan menjejaskan perpaduan Melayu, Hadi berkata, UMNO tidak sebulat suara menolak kerjasama dengan Bersatu dan PAS.

“Menteri-menteri UMNO tidak meletak jawatan. Ahli Majlis Tertinggi dia (UMNO) tidak sepakat. Perhimpunan Agung dia pun tak mengundi,” katanya.

Beliau juga menegaskan Majlis Syura Ulama PAS telah memutuskan bahawa parti itu dibenarkan bekerjasama dengan mana-mana parti politik khususnya parti politik Melayu dan Islam.

“Parti politik bukan Islam yang tidak ekstrem pun kita boleh bekerjasama. Namun (parti) Melayu yang liberal kita tolak,” katanya.


Hujan lebat dan ribut petir diramal sehingga Jumaat

Jabatan Meteorologi Malaysia (MetMalaysia) mengeluarkan ramalan cuaca buruk akan dihadapi kebanyakan negeri di Semenanjung termasuk Sabah dan Sarawak bermula hari ini sehingga Jumaat.

Menerusi notis jadual ramalan cuaca dikeluarkan MetMalaysia, dijangka hujan lebat dan ribut petir akan turun sehingga Jumaat dan menasihati orang ramai sentiasa dalam keadaan berjaga-jaga.

Ramalan cuaca buruk ini dikeluarkan pada ketika spekulasi pembubaran Parlimen semakin kuat bagi memberikan laluan kepada pilihan raya umum ke-15 (PRU-15) diadakan.

Mengikut ramalan hari ini, beberapa tempat di Melaka, Negeri Sembilan, Johor, Sabah dan Sarawak akan dilanda ribut petir serta hujan pagi ini.

Pada sebelah petang, cuaca sama diramal berlaku di beberapa tempat di Kuala Lumpur, Negeri Sembilan, Pulau Pinang, Kelantan, Terengganu, Selangor, Putrajaya, Johor, Perlis, Kedah, Perak, Pahang, Sarawak dan Sabah.

Malam pula, ribut petir dijangka di beberapa tempat di Labuan. Kebanyakan negeri diramal hujan membabitkan beberapa kawasan di Perlis, Kedah, Pulau Pinang, Kelantan, Terengganu, Pahang, Perak, Selangor, Negeri Sembilan, Melaka, Johor, Putrajaya, Sarawak serta Sabah.

Pada keesokan hari, cuaca pada sebelah pagi di beberapa negeri diramal hujan merangkumi beberapa kawasan di Perak, Selangor, Negeri Sembilan, Melaka dan Johor termasuk Sarawak dan Sabah.

Bagaimanapun, cuaca sebelah petang diramal akan dilanda ribut petir membabitikan beberapa kawasan Perlis, Kedah, Perak, Pulau Pinang, Kelantan, Terengganu, Pahang, Selangor, Kuala Lumpur, Putrajaya, Negeri Sembilan, Melaka, Johor, Sarawak dan Sabah.

Cuaca pada waktu malam, MetMalaysia meramalkan ribut petir akan berlarutan di beberapa negeri iaitu Kelantan, Terengganu, Pahang dan Labuan. Kebanyakan negeri lain akan hujan tetapi hanya di beberapa tempat.

Pada Jumaat ini, sebelah pagi akan hujan di sebahagian besar negeri seluruh negara membabitkansatu dua tempat di Perlis, Kedah, Perak, Selangor, Kuala Lumpur, Putrajaya, Negeri, Sembilan dan Sabah.

Petang pula, ribut petir akan kembali melanda beberapa tempat di Perlis, Kedah, Perak, Kelantan, Terengganu, Pahang, Selangor, Kuala Lumpur, Negeri Sembilan, Johor, Sarawak dan Sabah.

Ribut petir dan hujan dijangka akan berlarutan sehingga malam membabitkan kebanyakan negeri.


Tajuddin sahkan kumpulan penentang mungkin tidak jadi calon PRU

Kumpulan penentang yang dilihat tidak sehaluan dengan Presiden bakal berdepan laluan sukar untuk dicalonkan pada pilihan raya umum (PRU) depan, ia disahkan Pengarah Pilihan Raya UMNO, Datuk Seri Tajuddin Abdul Rahman.

Tajuddin memberi bayangan sekiranya kumpulan tersebut masih mengkritik Datuk Seri Ahmad Zahid Hamidi dan berterusan mengguris hatinya, kemungkinan besar tiada tempat untuk mereka bertanding pada PRU nanti.

“Kalau masih nak jadi calon, nak dapatkan tempat yang ditentukan Presiden, pandai-pandailah kamu. Janganlah terus kutuk, mengancam Presiden.

“Sampai masa kamu nak jumpa dia juga. Ahmad Zahid adalah Pengerusi BN, kalau dia masih duduk situ lagi, macam mana agaknya hati dia dibuat macam ini?” kata beliau dipetik Utusan Malaysia.

Jelas Tajuddin, jawatan Presiden yang disandang Zahid semakin pasti akan kekal sehingga 2023 memandangkan pemilihan parti sudah ditangguhkan, ia akan memberinya kuasa mutlat untuk memilih mana-mana calon yang digemarinya.

“Sekarang terpulang kepada Presiden sama ada dia nak kekal sebagai Presiden sampai 2023 pun boleh, sebab apa? Dia dah diberi kuasa oleh Majlis Tertinggi (MT) melalui usul pemilihan parti ditangguhkan sehingga 2023.

“Kalau saya Presiden, bantai-bantai aku, siaplah kau orang,” katanya ketika ditemui kelmarin.

Untuk rekod, Presiden UMNO juga akan menjadi Pengerusi Barisan Nasional (BN) yang akan menandatangani watikah surat lantikan calon.

Terbaharu, muncul kumpulan penentang yang dirancang oleh seorang pemimpin senior parti, Datuk Seri Nazri Aziz yang mendedahkan beberapa isu yang terpalit dengan Zahid, terutamanya berhubung kerjasama dengan Ketua Pembangkang, Datuk Seri Anwar Ibrahim dan DAP.

Nazri dikatakan mengetuai 25 Ahli Parlimen UMNO yang menandatangani akuan bersumpah (SD) bagi melantik bekas naib presiden, Datuk Seri Hishammuddin Hussein sebagai jurucakap mereka.

Langkah tersebut menimbulkan rasa tidak senang Zahid yang dikatakan sedang dalam usaha memuktamadkan kerjasama dengan Anwar dan DAP.


Budak 13 tahun pandu trak rempuh van antara 9 maut nahas di Texas

Lembaga Keselamatan Pengangkutan Kebangsaan (NTSB) Amerika Syarikat (AS) mengesahkan seorang remaja berusia 13 tahun memandu trak pikap yang bertembung dengan sebuah van di Texas, mengorbankan sembilan orang, termasuk enam ahli pasukan golf sebuah universiti dan jurulatih mereka.

Remaja itu dan seorang lelaki yang menaiki trak terbabit turut maut dalam nahas semalam, 17 Mac 2022.

Tayar depan kiri trak itu, yang merupakan tayar ganti, juga pecah sebelum kenderaan itu gagal dikawal dan memasuki lorong bertentangan dan merempuh van terbabit, kata Naib Pengerusi NTSB, Bruce Landsberg.

Walaupun tidak jelas berapa kelajuan kedua-dua kenderaan itu bergerak, “ini jelas perlanggaran berkelajuan tinggi,” kata Landsberg.

Mengikut peraturan di Texas, individu berumur 14 tahun boleh mengikuti kursus bagi mendapatkan lesen dan 15 tahun untuk menerima lesen sementara untuk memandu dengan ditemani pengajar atau individu dewasa berlesen di dalam kenderaan.

Pegawai Jabatan Keselamatan Awam Sarjan Victor Taylor berkata seorang pemandu berusia 13 tahun adalah melanggar undang-undang.

“Ia jelas sekali perlanggaran berkelajuan tinggi antara dua kenderaan itu. Tiada persoalan mengenai kekuatan impaknya,” katanya.

Dalam nahas berhampiran Andrews, Texas, kira-kira 80km ke timur sempadan dengan New Mexico, kedua-dua kenderaan itu terbakar. – Agensi


Hujan lebat sejak malam tadi, Lembah Klang banjir

Hujan lebat berterusan sekitar Lembah Klang sejak malam tadi menyebabkan beberapa kawasan dilaporkan banjir antaranya Sepang, Hulu Langat, Petaling dan Klang, lapor FMT.

Menurut Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor mangsa yang dipindahkan ke pusat penempatan sementara (PPS) lebih 800 orang daripada 200 keluarga.

Pengarah Bomba Selangor, Norazam Khamis berkata satu kejadian tanah runtuh berlaku awal pagi tadi di Taman Sri Jelok, Kajang melibatkan sebuah rumah teres dua tingkat dan empat mangsa berusia 19 hingga 26 tahun berjaya diselamatkan.

Jurucakap Balai Bomba dan Penyelamat Kuala Lumpur berkata situasi sekitar ibu negara masih dalam keadaan terkawal meskipun hujan lebat pada awal pagi tadi, namun pemantauan anggota diteruskan terutamanya di kawasan hotspot.

Sementara menurut kemaskini Angkatan Pertahanan Awam Malaysia (APM) di Facebook, sebanyak 11 PPS dibuka pagi ini.

PPS tersebut adalah Masjid Kampung Johan Setia, Balai MPKK Kampung Jalan Kebun, Dewan Camelia Putra Height, Masjid Putra Height, SK Ulu Semenyih, Balai Raya Bangi Lama dan Dewan Orang Ramai Gemilang, Taman Gemilang.

Termasuk PPS di Sekolah Menengah Kebangsaan Jeram di Kuala Selangor serta Dewan Bagan Nakhoda Omar dan Dewan Simpang 5 di Sabak Bernam yang masih beroperasi sejak 11 November lalu.


DAP dakwa MP UMNO enggan undi SOSMA dibawa menteri Bersatu: Laporan

Seorang Ahli Parlimen (MP) DAP mendakwa tindakan MP UMNO tidak hadir untuk mengundi usul melanjutkan tempoh penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) di Dewan Rakyat baru-baru ini kerana enggan menyokong undang-undang berkenaan.

MP Bukit Bendera Wong Hon Wai dipetik sebagai berkata MP UMNO yang enggan hadir menyokong usul SOSMA itu adalah pemimpin tertinggi parti yang berpengaruh dan mengambil jalan selamat dengan ponteng ketika proses undian.

MP UMNO terbabit enggan mengundi kerana usul berkenaan dibawa oleh Menteri Dalam Negeri Datuk Seri Hamzah Zainudin daripada Bersatu.

Wong mendakwa beliau sempat berbual dengan MP UMNO itu di Parlimen sambil meminta penjelasan sebab tidak hadir ketika sesi pengundian.

Tanpa berdolak dalih, pemimpin itu memberitahu beliau enggan bersetuju dengan usul tersebut, dan satu-satunya pendekatan diambil daripada mengelakkan undi memihak kepada kerajaan adalah dengan ‘tidak hadir’ ke dalam Dewan, lapor Utusan hari ini.

“Ya, memang ada ahli Parlimen kerajaan tidak menyokong usul ini. Saya sendiri bersembang dengan beliau di koridor Parlimen dan memberitahu saya, dia tidak menyokong usul kerajaan itu,” katanya.

Wong berkata, keputusan tidak hadir juga bukanlah dibuat pada saat akhir kerana MP kerajaan sudah mendapat makluman dua jam lebih awal berkenaan undi belah bahagian yang akan dilakukan.

“Sebenarnya, wakil-wakil rakyat kerajaan tahu ada undi belah bahagian. Tidak mungkinlah seorang Ahli Parlimen sahaja tahu dan yang lain tidak tahu.

“Jadi, mereka Ahli Parlimen kerajaan bergegas pulang selepas mengetahui undi belah bahagian akan diadakan. Mereka memang tahu kami pembangkang membantah usul tersebut,” katanya.

Sementara itu, Ahli Parlimen Rasah, Cha Kee Chin pula berkata, beliau sendiri mendengar pengakuan jujur daripada pemimpin UMNO berkenaan.

Katanya, ia berlaku pada waktu petang selepas sahaja Dewan Rakyat meluluskan Rang Undang-Undang (Pindaan) 2022 bacaan kali ketiga melibatkan pengecualian pendaftaran pemilih secara automatik kepada kerabat diraja.

“Saya tidak mahu sebut siapa pemimpin ini, tetapi pastinya dia adalah pemimpin UMNO. Saya juga sendiri tanya kenapa tidak hadir, alasannya kerana tidak mahu sokong usul kerajaan,” katanya.


1,597 kes baharu, enam kematian

Jangkitan harian Covid-19 dalam tempoh 24 jam semalam (Jumaat, 9 Disember 2022) turun kepada 1,597 kes, berbanding 1,616 yang direkodkan pada Khamis, menurut Kementerian Kesihatan (KKM).

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 5,008,452 kes, dengan 4,951,236 pesakit telah sembuh, termasuk 2,596 yang pulih semalam.

Menurut data laman sesawang Github KKM, daripada jumlah jangkitan baharu itu, 1,068 kes melibatkan individu yang telah menerima suntikan dos penggalak; 355 kes (penerima dua dos); 169 kes (individu tidak divaksinasi); dan lima kes (individu belum lengkap divaksinasi).

Data laman sesawang KKMNOW yang dikemas kini tengah malam tadi menunjukkan sehingga semalam 20,468 kes masih aktif, turun semula berbanding 21,473 yang dilaporkan sehingga Khamis.

Daripada jumlah itu, 19,145 pesakit masih menjalani kuarantin di rumah (20,068 pesakit pada Khamis); dan 1,237 pesakit dirawat di hospital, turun berbanding 1,324 pada Khamis.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 86 pesakit dimasukkan ke unit rawatan rapi, turun berbanding 81 pada Khamis, dengan 54 daripadanya memerlukan alat bantuan pernafasan (58 pada Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, enam pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau ‘brought ini death’ (BID).

Angka itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,748 kes, termasuk 7,830 kes BID.

Empat daripada kematian, termasuk satu kes BID, dilaporkan di Selangor, manakala masing-masing satu di Johor dan Perlis.


Lebih 1,000 cuba masuk Kelantan diarah patah balik

Dianggarkan lebih 500 kenderaan yang cuba memasuki Kelantan diarah berpatah balik kerana tidak memiliki surat kebenaran rentas negeri.

Ketua Polis Kelantan Datuk Shafien Mamat berkata, jumlah yang diarah pulang itu hanya dalam tempoh jam 12 tengah malam hingga jam 5 petang dan dikesan di tiga laluan masuk utama ke negeri itu iaitu di Gua Musang, Pasir Puteh dan Jeli.

Beliau berkata, ada juga sesetengah pengguna jalan raya yang hanya membawa surat rentas negeri tanpa pengesahan mana-mana balai polis,yang sengaja dilakukan dengan tujuan ingin mengaburi pihak berkuasa.

Difahamkan, polis Kelantan turut memperketatkan kawalan dan pemantauan menjelang Aidilfitri, termasuk menambah sekatan jalan raya di beberapa lokasi bagi memastikan orang ramai mematuhi prosedur operasi standard (SOP), khususnya menjelang Aidilfitri.

Kerajaan mengumumkan Perintah Kawalan Pergerakan (PKP) di seluruh Kelantan dilanjutkan sehingga 17 Mei.

PKP 3.0 juga dilaksanakan seluruh Selangor dan Wilayah Persekutuan Kuala Lumpur, namun media sosial melaporkan kesesakan berlaku di beberapa jalan keluar menuju Pantai Timur sejak beberapa hari lalu.

Mengulas lanjut, Shafien berkata lebih 100 anggota polis, Angkatan Tentera Malaysia, Jabatan Sukarelawan Malaysia (RELA) dan Angkatan Pertahanan Awam Malaysia (APM) mengawal tiga lokaliti di Mukim Benut Susu yang dikenakan Perintah Kawalan Pergerakan Diperketat (PKPD) membabitkan penduduk seramai 1,800 orang

“PKPD Mukim Bunut Susu melibatkan tiga lokaliti yang agak luas dan memerlukan ramai anggota untuk mengawal. Anggota yang terlibat akan bertugas mengawal pergerakan masyarakat termasuk di lebih 30 laluan kecil atau ‘lorong tikus’.

“Tujuan PKPD ini juga adalah untuk memudahkan petugas kesihatan membuat ujian saringan COVID-19, kalau rakyat beri kerjasama maka kita dapat buat cepat dan terima keputusan, saya harap masyarakat di sini berilah kerjasama untuk memudahkan urusan,” katanya.


Hutang 1MDB dicipta era Najib yang sudah dibayar sebanyak RM43.8 bilion

RM43.8 bilion jumlah hutang keseluruhan 1Malaysia Development Bhd (1MDB) sudah dibayar kerajaan Malaysia, kata Datuk Seri Ahmad Maslan.

Timbalan Menteri Kewangan itu berkata hutang belum bayar yang dicipta semasa era pentadbiran kerajaan Barisan Nasional (BN) kini berbaki berjumlah RM9.7 bilion, membabitkan prinsipal RM5 bilion dan faedah RM4.7 bilion.

Beliau berkata, jumlah hutang 1MDB diambil alih adalah sebanyak RM53.5 bilion.

“Setakat ini, kerajaan sudah membayar melalui ‘shareholder advance’ atau pinjaman sebanyak RM24.5 bilion, bayaran melalui akaun amanah (RM19.3 bilion) dengan jumlah keseluruhan sudah dibayar hutang 1MDB adalah sebanyak RM43.8 bilion,” katanya di Dewan Rakyat.

Beliau berkata demikian ketika menggulung perbahasan Rang Undang-undang Perbekalan 2023 peringkat jawatankuasa Kementerian Kewangan di Dewan Rakyat, semalam.

Ahmad berkata, kerajaan juga sudah mendapatkan semula RM33.6 bilion aset 1MDB dan RM8 bilion daripada penyelesaian dengan firma pelaburan Abu Dhabi, International Petroleum Investment Company (IPIC).

Menurut Ahmad, pinjaman pokok 1MDB berjumlah RM33.6 bilion manakala faedah berjumlah RM14.9 bilion.

Sebelum ini, dua firma pelaburan Abu Dhabi iaitu IPIC dan Aabar Investments PJS (Aabar PJS) bersetuju membayar AS$1.8 bilion kepada Menteri Kewangan Diperbadankan dan 1MDB.

Kementerian Kewangan memaklumkan penyelesaian itu dicapai dalam prosiding undang-undang yang berlangsung di Mahkamah Timbang Tara Antarabangsa London dan Mahkamah Tinggi London.


Rasuah urus jenazah: Tiga petugas hospital direman 5 hari

Tiga kakitangan kesihatan sebuah hospital di Selangor masing-masing direman lima hari bermula hari ini bagi membantu siasatan berhubung kes rasuah berjumlah antara RM1,000 dan RM5,000 bagi kerja-kerja berkaitan pengurusan jenazah.

Perintah reman itu dikeluarkan Majistret Muhammad Syafiq Sulaman selepas membenarkan permohonan Suruhanjaya Pencegahan Rasuah Malaysia (SPRM) bagi menahan dua pembantu kesihatan dan seorang penolong pegawai perubatan itu sehingga 4 Jun depan.

Ketiga-tiga lelaki yang berusia antara 35 hingga 38 tahun itu direman bagi membantu siasatan mengikut Seksyen 17(a) Akta SPRM 2009 bagi kesalahan meminta dan menerima rasuah.

Mereka dikatakan telah meminta dan menerima wang suapan daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021.

Menurut sumber, kesemua lelaki itu ditahan pada 6 petang semalam di Pejabat SPRM Selangor ketika hadir memberi keterangan.

Pada 27 Mei lepas, dua pembantu kesihatan masing-masing berusia 40 dan 42 tahun direman lima hari oleh SPRM bagi membantu siasatan kes sama. – Bernama


Inisiatif pekerjaan: 150,597 pencari kerja sudah berjaya, kata PM

Sebanyak 150,597 pencari kerja berjaya mendapat pekerjaan melalui 12 program yang dilaksanakan kerajaan setakat 23 April lepas menerusi Inisiatif Pengekalan dan Penjanaan Pekerjaan di bawah Pelan Pemulihan Ekonomi.

Perdana Menteri Tan Sri Muhyiddin Yassin berkata, kejayaan itu melebihi jumlah unjuran kumulatif setakat bulan April 2021 dengan sasaran kerajaan mewujudkan 500,000 peluang pekerjaan bagi tahun ini.

Katanya, secara keseluruhan inisiatif penempatan pekerjaan dan pewujudan pekerjaan baharu melalui komitmen pelaburan telah mengatasi sasaran yang ditetapkan.

“Usaha kerajaan meningkatkan pelaburan dalam negara berjaya mewujudkan 33,907 pekerjaan baharu dan 76% daripadanya adalah dalam kategori mahir dan separuh mahir.

“Ini adalah sebahagian daripada sasaran 160,000 pekerjaan baharu hasil daripada komitmen pelaburan bagi tahun 2021,” katanya dalam kenyataan di Facebook rasmi beliau hari ini.

Muhyiddin berkata, menerusi 6,202 program libat urus yang dijalankan, bilangan orang bekerja sendiri (OBS) termasuk pekerja Gig yang mendapat perlindungan sosial Perkeso menunjukkan peningkatan daripada 71,000 pada 2019 kepada 81,000 orang (2020) dan yang terkini 142,000 orang.

Katanya, pihak Grab Malaysia juga membentangkan strategi memperkasakan ekonomi domestik melalui proses digitalisasi di mana empat program perintis yang dicadangkan mampu menyediakan lebih daripada 35,000 peluang menjana pendapatan bagi pekerjaan e-hailing, golongan OKU, para peniaga di pasar awam serta perusahaan makanan dan minuman (F&B).

“Mesyuarat mengambil maklum kesukaran golongan OKU dan rentan dalam mendapatkan akses kepada peluang penjanaan pendapatan.

“Sehubungan itu, Majlis Pekerjaan Negara (NEC) telah meminta Kementerian Pengangkutan, Kementerian Pembangunan Wanita, Keluarga dan Masyarakat serta Pihak Berkuasa Tempatan (PBT) untuk mengkaji langkah-langkah termasuk peruntukan perundangan bagi memastikan inisiatif dapat dijalankan dengan kadar yang segera,” katanya.

Perdana Menteri berkata, mesyuarat juga dimaklumkan Program KerjayaUP yang dilancarkan pada 12 April lalu, khusus untuk golongan miskin dan miskin tegar bandar berjaya membantu 489 pemohon mendapat pekerjaan serta-merta.

“Sehubungan itu Majlis bersetuju memperluaskan program ini secara lebih agresif dengan sasaran yang lebih meluas bagi membantu sosioekonomi golongan ini untuk keluar daripada belenggu kemiskinan,” katanya.


Trafik keluar KL mula sesak, pastikan kad Touch ‘n Go masih aktif

PLUS Malaysia Bhd (PLUS) menasihatkan orang ramai yang menggunakan lebuh rayanya untuk memastikan status kad Touch ‘n Go mereka kekal aktif bagi mengelakkan sebarang masalah.

Ketua Pegawai Operasi PLUS, Datuk Zakaria Ahmad Zabidi berkata pelanggan lebuh raya tidak dapat melepasi plaza tol jika mempunyai status kad yang tidak aktif atau tamat tempoh di mana ia boleh mengakibatkan kesesakan lalu lintas.

“Kami menasihatkan pelanggan yang mempunyai kad Touch ‘n Go yang tidak aktif atau tamat tempoh untuk segera mendapatkan kad yang baharu daripada peruncit dan ejen jualan sah Touch ‘n Go di seluruh negara,” katanya dalam kenyataan hari ini.

Memandangkan pelanggan lebuh raya mungkin tidak berpeluang melakukan perjalanan semasa Perintah Kawalan Pergerakan (PKP) 2020, kad Touch ‘n Go tidak lagi aktif apabila tiada transaksi tol dibuat dalam tempoh 12 bulan berturut-turut.

Sebagai alternatif, mereka boleh menggunakan MyKad mereka yang turut dilengkapi dengan cip Touch ‘n Go dan boleh ditambah nilai untuk kegunaan di lebuh raya.

Begitu juga ahli kad kesetiaan Watsons di mana mereka mempunyai kad yang juga dilengkapi dengan cip Touch ‘n G, yang boleh digunakan di plaza tol ketika pulang ke kampung.

Bagi kemudahan untuk menambah nilai Touch ‘n Go, PLUS telah menyediakan pusat tambah nilai di R&R terpilih, mesin ATM dan kedai serbaneka di sepanjang lebuh raya PLUS, serta kemudahan lain, termasuk 67 Kiosk Layan Diri (SSK) di plaza tol terpilih.

Sebagai tambahan, terdapat 22 kaunter Touch ‘n Go di stesen minyak terpilih di sepanjang lebuhraya PLUS yang membolehkan mereka membuat tambah nilai tanpa caj.

Untuk maklumat lanjut mengenai kemudahan tambah nilai Touch ‘n Go, sila hubungi Touch ‘n Go Careline di [email protected] atau layari www.touchngo.com.my.

Orang ramai boleh menyemak status kad Touch ‘n Go mereka di http://tngportal.touchngo.com.my/tngPortal/login sebelum perjalanan pulang ke kampung pada musim perayaan ini.

Sementara itu, tinjauan Agenda Daily awal pagi tadi menunjukkan kesesakan mula berlaku di beberapa plaza tol termasuk di Gombak apabila orang ramai mengambil kesempatan pulang ke kampung halaman bagi menyambut Aidilfitri.

Jurucakap Lembaga Lebuhraya Malaysia (LLM) berkata bagi lalu lintas ke arah utara, kesesakan berlaku dari Hospital Sungai Buloh ke Bukit Beruntung, Bukit Tagar ke Tanjung Malim dan Ipoh Selatan ke Sungai Perak.

Katanya, pergerakan kenderaan juga perlahan dari Lebuhraya Duta-Ulu Kelang (DUKE) di Bandar Dalam dan Jalan Lingkaran Tengah 2 (MRR2) di Taman Melawati ke Plaza Tol Gombak terus ke Lentang.

Selain itu, katanya trafik juga mulai perlahan di bahagian selatan seperti dari Putra Mahkota ke Kawasan Rehat dan Rawat (RnR) Seremban, Port Dickson menuju ke Senawang, dan juga dari Ayer Hitam ke Yong Peng.

Katanya, jumlah kenderaan dijangka terus meningkat di lebuh raya utama menuju ke selatan dan utara manakala lebuh raya menghala ke Pantai Timur telah mulai perlahan bermula 2 petang semalam tanpa henti hingga pagi ini.

“Orang ramai dinasihatkan untuk merancang perjalanan dan mematuhi peraturan yang telah ditetapkan serta berhati-hati memandu,” katanya kepada Bernama.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.

Kenderaan berbaris panjang sebelum melepasi Plaza Tol Gombak menuju ke negeri-negeri di Pantai Timur. – Gambar Agenda Daily


Polis akan panggil Azmin, Ummi Hafilda beri keterangan

Polis akan memanggil Menteri Kanan Perdagangan Antarabangsa dan Industri, Datuk Seri Azmin Ali untuk diambil keterangan berhubung dakwaan berkumpul meraikan sambutan Aidilfitri, kelmarin.

Ketua Polis Daerah Putrajaya, Asisten Komisioner Mohd Fadzil Ali berkata, polis juga akan memanggil anggota keluarga Azmin dan anggota Pasukan Gerakan Am yang bertugas di kediaman beliau untuk diambil keterangan.

Pada masa sama beliau berkata, pemilik akaun Facebook atas nama Ummi Hafilda Ali yang menyiarkan kenyataan itu akan juga dipanggil memberi keterangan.

“Maklumat awal mendapati sambutan dan jamuan raya tersebut hanya di kalangan ahli keluarga YB Dato’ Seri Mohamed Azmin bin Ali yang mendiami kediaman tersebut.

“Keterangan petugas yang menjaga Pos Kawalan Kediaman Rasmi tersebut juga mengesahkan pada tarikh 13 Mei 2021 tiada pergerakan keluar masuk tetamu seperti yang didakwa dalam hantaran facebook yang telah tular di media sosial,” katanya dalam kenyataan hari ini.

Beliau mengulas dakwaan Ummi Hafilda yang juga adik kepada Azmin bahawa ahli keluarga menteri berkenaan merentas daerah dan berkumpul bagi meraikan sambutan Aidilfitri.

Kejadian itu didakwa berlaku kira-kira jam 8 pagi, hari raya pertama di kediaman rasmi Azmin di Presint 10, Putrajaya.

“YB Dato’ Seri Mohamed Azmin bin Ali serta ahli keluarga, anggota Pasukan Gerakan Am yang bertugas di kediaman beliau dan pemilik akaun facebook Ummi Hafilda Ali serta saksi-saksi yang lain akan dipanggil untuk memberikan keterangan bagi membantu siasatan,” kata Mohd Fadzil.

Beliau juga mengingatkan pengguna media sosial yang lain agar berhati-hati mengeluarkan kenyataan atau komen yang boleh menjatuhkan imej, kredibiliti dan maruah seseorang ataupun jabatan.


Hospital di Kedah kritikal, pesakit terpaksa diletak di ruang menunggu

Sebelum ini kita disajikan dengan keadaan hospital dan pusat perubatan di beberapa negara, terutama di India – akibat kekurangan katil susulan pertambahan pesakit Covid-19 – pesakit baharu terpaksa diletakkan di atas lantai.

Memang pada awalnya kita berharap keadaan seperti di India itu tidak akan berlaku di negara yang kita sayangi ini.

Namun, itulah hakikatnya jika masih ada lagi individu yang tidak mempedulikan amaran yang saban hari dikeluarkan oleh sama ada kerajaan atau Kementerian Kesihatan Malaysia (KKM), supaya mematuhi prosedur operasi standard (SOP) dan Perintah Kawalan Pergerakan (PKP).

Apa yang dibimbangi dan amat menyedihkan, akhirnya berlaku juga di negara kita. Keadaan di hospital sudah benar-benar kritikal – sudah nazak sebagaimana pesakit Covid-19 kategori 5 yang terpaksa ditidurkan.

Melalui satu perkongsian bertujuan memberi amaran kepada orang ramai, petugas barisan hadapan sebuah hospital daerah di Kedah memuat naik sekeping gambar yang menunjukkan keadaan yang menyedihkan itu.

Gambar berkenaan menunjukkan pesakit Covid-19 terpaksa diletakkan di atas lantai berlapikkan pengusung disebabkan ketiadaan lagi katil bagi menampung jumlah pesakit yang semakin ramai. Keadaan yang sama masih berlaku di India.

Kata petugas barisan hadapan itu, inilah keadaannya di mana hospital semakin tidak mampu untuk menampung terlalu ramai pesakit Covid-19 yang menerima rawatan.

“Dahulunya kawasan ini hanyalah ruang menunggu, namun sekarang terpaksa diubah menjadi ruang bagi merawat pesakit. Pesakit diletakkan di atas lantai berlapikkan usungan kerana ketiadaan katil,” katanya merujuk kepada gambar berkenaan yang menunjukkan dua pesakit terbaring di atas usungan sambil dirawat seorang petugas.

Kata petugas itu lagi, tong-tong oksigen kini ‘diikat’ pada dinding di ruang menunggu sebagai persediaan untuk menerima pesakit yang memerlukan bantuan oksigen.

“Zon merah, kuning dan hijau sentiasa penuh. Inilah peperangan sebenar kami sebagai petugas barisan hadapan. Semoga dapat memberi gambaran kepada anda semua.

“Covid-19 bukan hanya ‘menyerang’ hospital-hospital besar, tetapi juga semua hospital di seluruh Malaysia. Berhentilah bergaduh. Marilah bersama kami,” katanya sambil menasihatkan orang ramai mendapatkan suntikan vaksin Covid-19.

“Telefon mak ayah di kampung bagi mereka faham vaksin tu apa. Risikonya sangat rendah berbanding bila dah terkena Covid.

“Sebarkan kefahaman realiti sebenar, kini hospital pun dalam keadaan kritikal. Pakar pembedahan terpaksa turun padang untuk kes jantung di wad kecemasan. Pesakit dah terlalu ramai, semua bantu apa yang boleh tanpa mengikut kepakaran.

“Wad Covid penuh. Ini juga realiti masa kini, satu demi satu wad yang bukan Covid telah diubah menjadi wad Covid untuk menampung kadar pesakit Covid yang mencanak naik,” katanya lagi.

Namun, adalah diharapkan keadaan sedemikian tidak berterusan.

Kelmarin Perdana Menteri Tan Sri Muhyiddin Yassin dalam perutusan khas telah mengumumkan rancangan Mempertingkatkan Kapasiti Kesihatan Awam dengan peruntukan tambahan RM1 bilion bagi memastikan sistem kesihatan tidak akan runtuh.

Beliau berkata, kerajaan memperuntukkan RM450 juta bagi meningkatkan kapasiti katil dan peralatan unit rawatan rapi (ICU) bagi rawatan Covid-19, di semua hospital di seluruh Malaysia.


Guan Eng dan Pua sentap dengan tuduhan terbaharu Dr Mahathir

Setiausaha Agung DAP Lim Guan Eng dan bekas penasihatnya, Tony Pua berperang mulut dengan bekas Perdana Menteri, Tun Dr Mahathir Mohamad selepas pendedahan berhubung sikap angkuh kedua-dua pemimpin DAP itu semasa era Pakatan Harapan (PH) memerintah selama 22 bulan sebelum ini.

Dr Mahathir membidas Pua yang juga seorang Setiausaha Politik kepada Guan Eng ketika menjadi Menteri Kewangan sebelum ini sebagai seorang yang angkuh dan berlagak sehingga menyebabkan kedua-dua pemimpin DAP itu tidak senang duduk dengan kritikan tersebut.

“Dia (Pua) terlalu angkuh.

“Beliau berkelakuan macam dialah yang menteri. Sebagai Setiausaha politik, anda harus lapor isu politik dalam negara, bukan pergi keliling laksanakan polisi kerajaan,” kata Dr Mahathir berhubung kritikannya terhadap Pua semasa sesi dalam talian hari ini.

Menerusi buku berjudul “Capturing Hope: The Struggle Continues for a New Malaysia”, Dr Mahathir berkata terpaksa menghentikan tindakan seorang pemimpin DAP yang didapati menyertai mesyuarat di luar bidang kuasanya.

“Terdapat juga beberapa insiden penasihat ini bercakap di khalayak ramai mewakili kerajaan meskipun tidak mempunyai jawatan.

“Ini bukannya cara fungsi sebuah kerajaan, dan saya terpaksa menghentikan semua ini segera, tingkah laku sebegini yang memberi ruang kepada tentera siber UMNO untuk memainkan isu perkauman,” katanya menerusi buku setebal 304 muka surat yang akan mula dijual pada bulan ini.

Dakwaan Dr Mahathir mendapat respon daripada Ahli Parlimen Damansara, Pua yang mengakui dirinya sebagai individu yang dimaksudkan tersebut.

Pua berkata, projek yang dirujuk adalah bangunan pencakar langit, Exchange 106, yang merupakan sebahagian daripada Tun Razak Exchange di Kuala Lumpur, yang dibangunkan oleh Mulia Property Development Sdn Bhd, syarikat yang dikaitkan dengan taikun Indonesia, Djoko Tjandra.

Namun begitu, beliau berkata tidak pernah terlibat dalam sebarang rundingan dengan syarikat tersebut, dan menyatakan bahawa Guan Eng memintanya “memerhatikan kemajuan dan resolusi” isu berkaitan projek tersebut.

Guan Eng juga turut memberi respon terhadap kritikan Dr Mahathir dan mempertahankan penasihatnya itu.

“Tidak adil untuk Dr Mahathir menuding jari terhadap hanya satu penasihat yang dipercayai. Saya pasti Dr Mahathir juga sedar perkara ini. Beliau juga mempunyai ramai penasihat yang dipercayai melibatkan pelbagai portfolio termasuk yang bukan kakitangan awam.

“Malah beliau pernah mengugut memecat saya tiga kali daripada kabinet namun kami tenang sahaja dan terus menjalankan tugas rasmi. Sentimen peribadi mesti diketepikan,” katanya seperti dilaporkan Free Malaysia Today .


[KEMAS KINI] Jumlah pesakit sembuh hari ini paling ramai

Jumlah pesakit yang sembuh daripada jangkitan Covid-19 di seluruh negara dalam tempoh 24 jam sehingga 12 tengah hari tadi adalah yang tertinggi pernah dicatatkan sejak wabak itu mula menular di Malaysia awal tahun lalu.

Ketua Pengarah Kesihatan Tan Sri Dr Noor Hisham Abdullah memaklumkan sebanyak 19,680 pesakit disahkan sembuh dalam tempoh itu menjadikan kumulatif kepada 1,198,726 kes berbanding 1,466,512 kes positif yang dicatatkan dalam tempoh itu.

Ini adalah angka kes sembuh tertinggi dalam tempoh 24 jam, katanya.

Sementara itu beliau juga memaklumkan 225 lagi pesakit Covid-19 meninggal dunia dalam tempoh itu, turun berbanding 293 kes yang dilaporkan semalam, menjadikan keseluruhan kematian berjumlah 13,302 kes.

Jumlah kematian itu termasuk 27 yang membabitkan bukan warganegara Malaysia, manakala sebanyak 35 kes kematian sebelum dibawa ke hospital (BID) turut dilaporkan.

“Sebanyak 254,484 kes masih aktif dengan 1,060 pesakit dirawat di unit rawatan rapi, dan 540 pesakit memerlukan bantuan alat pernafasan,” katanya dalam kenyataan hari ini.

Terdahulu Dr Noor Hisham memaklumkan daripada 22,242 jangkitan baharu yang dilaporkan dalam tempoh 24 jam itu, 3,998 atau 18 peratus membabitkan bukan warganegara Malaysia.

“Daripada 22,242 kes harian yang dilaporkan pada hari ini, sebanyak 430 kes atau 1.9 peratus adalah daripada kategori 3, 4 dan 5, manakala sebanyak 21,812 kes (98.1 peratus) lagi adalah terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa Covid-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, 18,631 kes atau 83.8 peratus daripada jumlah kes yang dilaporkan pada hari ini tiada atau tidak lengkap vaksinasi,” katanya.

Data kes kematian mengikut negeri 18 Ogos 2021.

Mengenai kadar kebolehjangkitan, beliau berkata, berdasarkan data terkini pada 17 Ogos 2021, nilai RT Malaysia adalah sebanyak 1.04 dengan Perlis mencatatkan nilai RT tertinggi iaitu sebanyak 1.29.

Ini diikuti oleh Sarawak (nilai RT 1.19), dan Sabah (nilai RT 1.17). Semua negeri mencatatkan RT melebihi 1.0 kecuali Wilayah Persekutuan Labuan, Wilayah Persekutuan Kuala Lumpur, Wilayah Persekutuan Putrajaya, dan Negeri Sembilan.

Dr Noor Hisham turut memaklumkan sebanyak 49 kluster baharu dikesan dalam tempoh 24 jam itu dengan 30 daripadanya adalah kluster tempat kerja, komuniti (13), kumpulan berisiko tinggi (lima) dan satu kluster pusat tahanan yang dikesan di Pontian, Johor membabitkan 26 individu.

Selangor merekodkan lapan jangkitan di tempat kerja dengan kes terbanyak membabitkan Kluster Tapak Bina Jalan Warisan di Sepang yang melibatkan 216 individu dan Kluster Industri Perusahaan Cheras Jaya (142 individu).

Pulau Pinag pula merekodkan enam kluster tempat kerja dengan Kluster Industri Zon Dagang Satu 2 di Seberang Perai membabitkan paling banyak kes iaitu 221 individu.

Johor merekodkan lima kluster tempat kerja diikuti masing-masing tiga di Sarawak dan Kelantan, dan masing-masing satu di Kuala Lumpur, Sabah, Perak, Pahang dan Melaka.

Sementara itu, enam kluster komuniti dikesan di Kelantan, diikuti masing-masing dua di Johor dan Perak, dan masing-masing satu di Kedah, Selangor dan Pahang.

Pulau Pinang, Selangor, Johor, Kuala Lumpur dan Kelantan turut merekodkan satu kluster kumpulan berisiko tinggi.


UMNO perlu keluar daripada kerajaan campuran, gesa akar umbi

Langkah segera perlu diambil dengan membawa keluar UMNO daripada kerajaan campuran sekarang ini, kata Datuk Mohd. Yusof Ismail.

Bekas Ketua UMNO Bahagian Alor Setar yang digantung parti sebelum ini berkata keputusan enam Pilihan Raya Negeri (PRN) pada Sabtu adalah jelas menunjukkan akar umbi menolak kerjasama yang dijalankan dengan Pakatan Harapan (PH) terutama DAP.

Katanya, sudah terang lagi bersuluh bahawa UMNO ditolak oleh rakyat negara ini terutama orang Melayu kerana bersekongkol dengan DAP.

“Berkawan dengan DAP untung seringgit, rugi sejuta.

“Jika keadaan ini berterusan sehingga Pilihan Raya Umum Ke-16 (PRU16), ada kemungkinan besar UMNO akan menjadi parti kecil yang menang hanya belasan kerusi Parlimen gara-gara mahu terus bersama DAP dalam kerajaan untuk tiga atau empat tahun akan datang,” katanya hari ini.

Mohd. Yusof berkata, UMNO perlu segara mengambil tindakan drastik untuk keluar dari kerajaan atau berdepan kemungkinan UMNO tidak lagi berjaya pada PRU akan datang.

UMNO yang bertanding 108 kerusi hanya menang 19 kerusi DUN, mengalami kekalahan paling memalukan dalam sejarah politik tersebut sejak parti itu ditubuhkan.

Pada masa sama, PH juga merekodkan penurunan dalam jumlah kerusi yang dimenangi berbanding PRN sebelum ini, dipercayai ekoran protes pengundi tegar PH yang menolak kerjasama kerajaan Anwar dengan Datuk Seri Dr Ahmad Zahid Hamidi yang terpalit dengan lebih 47 pertuduhan rasuah.


Tak boleh lari daripada politik, kata KJ selepas ditawar sertai Bersatu

Khairy Jamaluddin Abu Bakar masih belum membuat keputusan untuk kembali ke pentas politik dan masih belum ada kepastian setakat ini.

Bekas Ahli Parlimen Rembau itu dipecat UMNO sebelum ini kerana tidak sehaluan dengan Presiden, Khairy bagaimanapun mengakui tidak dapat lari daripada politik dan terdapat banyak pihak menasihatinya untuk kembali aktif.

“Tolak bertanding dalam PRN (Pilihan Raya Negeri)? Sekali lagi saya tidak pasti, hari itu kita pernah bergurau, 90:10, 80:20 (bertanding PRN) dan sebagainya tetapi setiap hari akan ada pandangan dan nasihat yang berbeza-beza yang sampai kepada saya.

“Walaupun saya bekas ahli politik atau yang sedang berehat, politik adalah sebahagian daripada DNA kami dan tidak boleh lari daripada politik.

“Apa pun perancangan sejak lima bulan lepas dan sebagai contoh saya sudah pasang niat keluar dari dunia politik dan fokus dunia urusniaga dan sebagainya, setiap kali saya jumpa orang dan mereka kata KJ patut masuk balik politik cepat.

“Kalau tidak orang lupa, atau tidak ada rakan dalam perjuangan politik. Itu memang ganggu saya yang sudah buat keputusan dan tiba-tiba saya ada keraguan keputusan tersebut,” katanya dipetik dalam program ‘KeluarSekejap’ di media sosial.

Spekulasi berhubung masa depan Khairy dalam pentas politik menjadi bualan ramai selepas ditawarkan untuk menyertai Bersatu.

Baru-baru ini, Presiden Bersatu Tan Sri Muhyiddin Yassin mengakui ada menawarkan jawatan dalam Majlis Pimpinan Tertinggi kepada Khairy jika beliau mahu menyertai parti itu.

Pengerusi Perikatan Nasional (PN) yang juga Presiden Bersatu itu mendedahkan, tawaran berkenaan dikemukakan kepada Khairy selepas bekas Menteri Kesihatan berkenaan dipecat daripada UMNO, pada Januari lalu.


Boleh tumbangkan UMNO di Pahang jika ada persefahaman penyokong PH-PAS

UMNO boleh ditumbangkan di Pahang sekiranya ada persefahaman antara penyokong Pakatan Harapan dengan PAS di negeri tersebut pada pilihan raya umum ke-15 (PRU-15) nanti.

Ketua Pemuda PAS, Ahmad Fadhli Shaari tidak menolak kemungkinan UMNO boleh kalah di Pahang jika wujud perkongsian kuasa antara PH dan PAS memandangkan jumlah kerusi yang banyak dimenangi semasa PRU-14 sebelum ini.

“Dalam PRU akan datang, jika penyokong PH dapat berfikir sejenak betapa pentingnya merubah kepemimpinan Pahang, Insya-Allah PAS ada peluang untuk menang atau setidak-tidaknya menjadi pemegang syer paling besar dalam pembentukan kerajaan Pahang.

“Ambil contoh DUN Pulau Tawar yang mana PAS hanya kalah dengan majoriti 587 undi di tangan UMNO, sedangkan undi yang diperolehi oleh PKR ialah 1,973.

“Pengundi PKR dan PH di kerusi ini perlu berfikir sejenak betapa ruginya undi dibazirkan begitu sahaja dengan memberikan kemenangan kepada UMNO/BN.

“Jika pengundi mereka beramai-ramai memberikan undi kepada PAS, PAS boleh memenangi DUN Pulau Tawar,” katanya menerusi hantaran di Facebook.

Untuk rekod, semasa PRU-14 lalu PAS memenangi lapan kerusi Dewan Undangan Negeri (DUN) daripada 42 kerusi keseluruhan di Pahang, sementara Pakatan Harapan (PH) sembilan kerusi dan Barisan Nasional (BN)-UMNO pula 25 kerusi.

Ahmad Fadhli yang juga Ahli Parlimen Pasir Mas berkata senario yang sama juga boleh berlaku di beberapa kerusi DUN lain, sebagai contoh DUN Tioman yang mana calon PAS mendapat 5,382 undi dan tewas dengan majoriti 1,280 di tangan calon BN/UMNO, sedangkan calon PKR di DUN itu mendapat 3,029 undi.

“Alangkah baiknya jika pengundi PH atau PKR dalam pilihan raya lalu dapat membuat pertimbangan semula dan memberikan undi kepada PAS pada pilihan raya kali ini demi merubah kepemimpinan kerajaan Pahang.

“Insya-Allah, selepas himpunan 20K akhir bulan lalu, jentera PAS Pahang kelihatan semakin bertambah aktif daripada barisan Pemuda, Muslimat, Ulama dan seluruh lapisan jentera bekerja keras demi memastikan PAS berjaya merampas Pahang.

“Jom, bantu Pahang. Jadikan negeri keempat selepas Kelantan, Terengganu dan Kedah,” katanya lagi.


UMNO sengaja cetus persepsi PRN Johor, dakwa AMK Keadilan

Tidak ada pihak lain yang mencetuskan ura-ura Pilihan Raya Negeri (PRN) Johor bakal diadakan dalam tempoh terdekat, sebaliknya persepsi itu datangnya daripada UMNO untuk kepentingan sendiri.

Ketua Anak Muda Keadilan (AMK) Akmal Nasrullah Mohd Nasir berkata persepsi itu dicipta kerana kedudukan kerajaan negeri sekarang ini, manakala UMNO pula mahu menubuhkan sebuah kerajaan sendiri dengan kuasa dominan.

“Persepsi PRN itu diwujudkan sendiri oleh Menteri Besar, Datuk Hasni Mohammad. Dalam keadaan kita sedang berdepan dengan situasi banjir, tetapi isu itu dibangkitkan beliau.

“Saya tidak nampak pihak lain memulakan perkara ini PRN Johor, melainkan di pihak Menteri Besar sendiri,” katanya kepada pemberita di Johor Bahru, hari ini.

Susulan kematian Ahli Dewan Undangan Negeri (ADUN) Kempas, Datuk Osman Sapian, kerajaan Johor pimpinan UMNO yang disokong Bersatu dan PAS, kini hanya memiliki kelebihan satu kerusi, berbanding pembangkang.

Berdasarkan laman sesawang DUN Johor yang mempunyai 56 kerusi, dengan UMNO menguasai 14 kerusi; MIC (dua); dan PAS (satu). Susulan kematian Osman jumlah kerusi dimiliki Bersatu kini sebanyak 11.

Sementara pembangkang dibarisi DAP dengan 14 kerusi; Amanah (sembilan) dan PKR (empat).

Kerajaan gabungan Barisan Nasional (BN) dan Perikatan Nasional (PN) kini memiliki 28 kerusi DUN, manakala pembangkang pula 27 kerusi.

Khabar angin mengatakan Johor bakal menghadapi PRN dalam waktu terdekat semakin kedengaran selepas Hasni pada 25 Disember lalu berkata kerajaan yang ada sekarang bertambah tidak stabil susulan kematian Osman.

“Maka dengan itu, perlu saya memahami reaksi khususnya parti-parti yang bergabung untuk tubuh kerajaan. Perbincangan atau perjumpaan dengan Perdana Menteri, Datuk Seri Ismail Sabri Yaakob adalah untuk memaklumkan tentang kedudukan kerajaan Johor yang hari ini mempunyai majoritinya yang amat tipis,” kata Hasni.

Bagaimanapun, Pakatan Harapan (PH) Johor sudah menjelaskan mereka tiada masalah untuk Hasni terus mentadbir Johor sehingga tamat penggal atau sekurang-kurangnya sehingga Pilihan Raya Umum Ke-15 (PRU15).

Memetik Utusan, Akmal yang juga Ahli Parlimen Johor Bahru berkata alasan PRN Johor perlu dilakukan demi kestabilan politik tidak seharusnya menjadi isu kerana apa yang dituntut rakyat adalah kerajaan yang menjaga kebajikan mereka.

“Menteri Besar sahaja tidak boleh bercakap mengenai PRN kerana beliau bukan pimpinan paling tinggi (dalam parti), tetapi bukan itu rakyat perlukan ketika ini kerana kita masih dalam fasa pandemik serta musibah banjir yang belum selesai sepenuhnya.

“Memang kerajaan negeri ada kuasa di untuk membubarkan DUN, tetapi yang mewujudkan suasana tidak stabil ini bukan daripada PH tetapi sebelah sana (UMNO), jadi kalau boleh lebih baik tumpu untuk membantu rakyat sahaja ketika ini,” katanya.


PM Thai arah kaji lagi sebelum campur aduk dua vaksin berbeza

Perdana Menteri Thailand Prayuth Chan o-cha mengarahkan pakar perubatan memberikan lebih banyak maklumat mengenai kombinasi vaksin berbeza yang sedang dipertimbangkan Kementerian Kesihatan Thailand untuk membendung pandemik Covid-19.

Jurucakap Kerajaan Anucha Burapachaisri berkata ia berikutan kebimbangan ketua saintis Pertubuhan Kesihatan Sedunia (WHO) Dr. Soumya Swaminathan berhubung kaedah mencampurkan vaksin.

“Perdana menteri tidak menolak kaedah mencampurkan vaksin Covid-19 yang berlainan untuk suntikan, tetapi mahu semua sektor mempertimbangkan nasihat Jawatankuasa Penyakit Berjangkit,” katanya dalam satu kenyataan hari ini.

Pada Isnin, Thailand mengumumkan akan menggunakan kaedah campuran dua vaksin Covid-19 Sinovac dan AstraZeneca bertujuan meningkatkan perlindungan terhadap virus tersebut, terutama varian Delta yang lebih mudah merebak.

Bagaimanapun, ketua saintis WHO Dr Soumya Swaminathan memberi amaran bahawa terdapat ketidakpastian mengenai keselamatan dan keberkesanan penggunaan kombinasi vaksin yang berbeza kerana “ia satu trend yang agak berbahaya “.

Beliau turut menyarankan agensi kesihatan awam memberikan nasihat berdasarkan data yang ada, dan kedua-dua aspek keimunogenan dan keselamatan perlu dinilai terlebih dahulu.

Bernama memetik Bangkok Post sebagai melaporkan hospital dan pejabat kesihatan masih keliru dengan kaedah mencampurkan dos vaksin Sinovac dan AstraZeneca selepas perdana menteri mempersoal cadangan Kementerian Kesihatan itu.

Berikutan ketidakpastian itu, pejabat kesihatan wilayah di Nonthaburi memilih menangguhkan rancangan untuk menyuntik individu yang telah menerima satu dos vaksin Sinovac dengan AstraZeneca sebagai dos kedua.

Sepanjang 24 jam, Thailand melaporkan 9,317 kes baharu Covid-19 dan 87 kematian, menjadikan jumlah jangkitan kepada 363,029 dan 2,934 orang meninggal dunia.

Penolong jurucakap Pusat Pentadbiran Situasi Covid-19 (CCSA) Dr Apisamai Srirangsan berkata, kes baharu itu termasuk 9,309 jangkitan tempatan, merangkumi 2,021 melalui pengesanan kes aktif, dan lapan kes import.

Menurutnya kes baharu kematian melibatkan 44 lelaki dan 43 wanita berusia antara 24 hingga 104 tahun termasuk 83 warga tempatan, dua rakyat Myanmar, masing-masing seorang warga China dan Laos.

“Hingga kini, terdapat 99,511 pesakit masih dirawat di hosital dan hospital medan di seluruh negara. Ada 3,201 pesakit dalam keadaan kritikal termasuk 828 yang memerlukan alat bantuan pernafasan,” katanya.

Beliau menambah Bangkok mencatat jumlah kes tertinggi dengan 2,332 kes dan 55 kematian dalam tempoh 24 jam.

“Di Bangkok, kira-kira 17 peratus mereka yang menjalani ujian saringan Covid-19 di hospital disahkan positif … Angka ini cukup tinggi,” katanya.


DAP sebahagian PH: Lim Guan Eng beri peringatan

Pengerusi DAP Lim Guan Eng mengingatkan bahawa DAP adalah sebahagian daripada Pakatan Harapan (PH) dan sebarang keputusan tetap dibuat secara bersama.

“Jadi saya tidak mahu cakap lebih daripada itu kerana ia adalah keputusan yang kita ambil bersama bukan sahaja dalam mesyuarat CEC (Jawatankuasa Tertinggi Pusat). Terpulang kepada pimpinan tertinggi PH kita akan sokong keputusan yang mereka buat.

“Kita sebahagian PH jadi kalau PH ada polisi itu (bergabung dengan BN) kita bersamalah dengan keputusan PH,” katanya ketika ditemui di Dewan Undangan Negeri (DUN) di George Town, hari ini (21 November 2022), menurut BH.

Menurutnya pendirian DAP berhubung keputusan membentuk kerajaan campuran bersama Barisan Nasional (BN) adalah sejajar dengan kepimpinan tertinggi PH.

Katanya pihaknya akan memberi sokongan terhadap keputusan yang diambil PH itu dan ia dibuat secara bersama memandangkan DAP adalah sebahagian daripada PH.

Guan Eng ketika ditanya adakah beliau akan atau sudah mengadakan pertemuan bersama kepimpinan tertinggi PH behubung perkara itu enggan mengulas lanjut.

“Saya tidak mahu komen. Saya baru sampai dari Kuala Lumpur dan bergegas ke sini untuk (menghadiri) pembentangan bajet,” katanya.


PRU-15: PAS Bagan Serai tolak Wan Ahmad Fayhsal tanding Parlimen

Parti gabungan Perikatan Nasional (PN), PAS, menolak Ketua Armada Bersatu Wan Ahmad Fayhsal Wan Ahmad Kamal yang berhasrat bertanding di Parlimen Bagan Serai pada Pilihan Raya Umum Ke-15 (PRU-15) akan datang.

Sebaliknya PAS Bagan Serai telah menyerahkan kertas kerja politik dan menyampaikan hasrat agar parti itu bertanding mewakili PN di Parlimen Bagan Serai, kepada Presiden PAS Tan Sri Abdul Hadi Awang.

Menurut Yang Dipertua PAS Bagan Serai, Abdul Aziz Abdul Majid, ahli PAS bahagian ini sebulat suara menolak Timbalan Menteri Perpaduan Negara sebagai calon PN bagi kerusi Parlimen itu.

“PAS Bagan Serai sama sekali tidak akan memberi laluan sama kepada beliau atas beberapa sebab munasabah.

“Sebab utama adalah beliau turun ke Bagan Serai tanpa sebarang mandat daripada PN sama ada peringkat Pusat mahupun negeri,” katanya memetik laporan Utusan hari ini.

Abdul Aziz berkata, sejak Julai lalu, PAS Perak memberi bayangan mahu bertanding di kerusi Parlimen Bagan Serai kerana mempunyai kelebihan untuk menang berbanding jika calon parti lain mewakili PN di kawasan berkenaan.

Malah menurutnya, Dewan Pemuda dan Dewan Muslimat PAS Bagan Serai membuat desakan melalui memorandum yang dikemukakan kepada beliau pada 21 dan 22 Mac lalu.

“Tuntutan daripada akar umbi PAS di Bagan Serai adalah berasaskan fakta kukuh antaranya mempunyai bilangan jentera, cawangan yang lebih kuat dan banyak berbanding parti lain dalam PN.

“PAS kawasan turut membina hubungan sangat rapat dengan masyarakat di sini yang terdiri dari para ulama, ustaz dan individu yang berpengaruh di setiap Dewan Undangan Negeri (DUN).

“Selain itu, PAS Bagan Serai mempunyai prasarana yang lengkap hampir di setiap cawangan parti,” katanya.

Mengenai kertas kerja politik itu, Abdul Aziz berkata Abdul Hadi menunjukkan reaksi positif terhadap hasrat yang telah dikemukakan oleh PAS Bagan Serai.

“Perkara itu akan dibawa dalam perbincangan di peringkat PAS pusat dan mesyuarat pucuk pimpinan tertinggi PN apabila tiba masanya nanti,” katanya.

Dalam program di Bagan Serai baru-baru ini, Wan Ahmad Fayhsal dilaporkan berkata kerusi Parlimen Bagan Serai antara yang berpotensi untuk ditandinginya dalam PRU-15 selain di Kelantan.

Bagaimanapun, katanya perkara itu diserahkan kepada pucuk pimpinan parti untuk menentukannya.